qundao/data-zh-poetry huggingface dataset:
送人客邕州
作者：黎简
朝代：清
体裁：古风

岭南五月后，递穫至小雪。君去五月潦，风舟坐高阔。峡江红浑浑，山𤲪青泼泼。峰峦浓欲笑，似助人喜悦。回首知广州，田肥胶泥沫。昔去忧老母，白首朝夕阙。今则慰倚门，屈指熟可割。行见西陲人，须复以义说。唇齿有扶助，转籴无闭遏。使知尧舜民，本自同日月。地上月渐大，夜静滩应没。遥知火烟角，寸黝出古铁。兹已邕管近，稍亦畏途脱。烦过万山楼，楼几廿年别。为吾谢诸山，山我梦未歇。
送刘明经香谷教谕清远兼怀何明府数峰
作者：黎简
朝代：清

小楼苦节以诗昌，他日分羹有母尝。士贵及时为孝子，我今垂老贡蛮乡。一官齿漱冰壶冷，三峡眠浮雪梦凉。更爱神山藐姑射，仙郎冰雪制衣裳。
送别
作者：黎简
朝代：清
体裁：五言律诗

草长荡春愁，春江水急流。桃花两岸雨，天末一归舟。同日远为客，当筵难重留。昆崙他夜月，相望各回头。
送别袁睫巢归东莞二首·其一
作者：黎简
朝代：清
体裁：七言绝句

清江始波白云飞，云鸿照江行子归。语君昨夜还家梦，灯碧屋寒风动帷。
送别袁睫巢归东莞二首·其二
作者：黎简
朝代：清
体裁：七言绝句

我坐不归非路长，归时无物遗灵床。楚些无灵新鬼怨，招魂须致女儿香。
送别赵孝廉渭川还惠州题碧嶂红棉图
作者：黎简
朝代：清
体裁：七言律诗

病后残年劳此身，秋还三度送夫君。萝烟药气沾衣在，别浦寒城落日曛。绘事明春木棉树，花期归袖紫宫云。中原他日思南卧，或有兹图到见闻。
送友游泗城
作者：黎简
朝代：清
体裁：七言绝句

万里长江破万山，到收帆处逼银湾。从知边瘴黄茅甚，莫判西风白发还。
送庄念真
作者：黎简
朝代：清
体裁：古风

泗城岁时暄，十日八日雾。南风古墙汗，物气蒸败絮。其气能病人，其病辄寒怖。或为热狂呓，目与山鬼遇。其巫遂曰神，其神以巫附。朋肯舞鼓节，窈眇衔面具。一家遘兹疴，百家戒而惧。黄昏闭门睡，鸟鼠皆鬼趣。吹角叫山月，肃肃夜天素。君行西更深，慎矣自爱护。与君俱风尘，尘中送君去。雨湿客子衣，风吹江上树。树叶四时绿，不分冬与春。游子终岁行，不辨富与贫。富人虽有赀，贫士亦有身。
送王明经竹坪还杭复北上
作者：黎简
朝代：清
体裁：七言律诗

城北城南千古豪，一时韩孟属吾曹。伤心别酒寻常饮，去国乡音尔汝操。再话西斋玄鬓改，倘过南涧白杨高。人间碧草春波处，此后年年魂梦劳。
送谢孝廉佩士北试
作者：黎简
朝代：清
体裁：七言律诗

渐老年来渐畏人，修名迟暮始怜君。青毡晚岁还阴雨，黄菌朝阳蒸庆云。力命不争归白业，嘲疑交献悔玄文。中原立马应回首，惜我河沙后日分。
适野
作者：黎简
朝代：清
体裁：五言律诗

地僻春云落，沙平晚日高。归人有年所，逝者自风涛。苔短饥鱼苦，枝柔乳燕劳。无机亦无病，吾与汝相遭。
道渊老人以自写空岩宴坐图索诗赠以长句
作者：黎简
朝代：清
体裁：古风

青藤红树合两崖，忽有猿狖吟崔嵬。吟猿隐耳去未已，麋鹿咢咢来于思。六年以前于思来，此山此人伊可怀。乃如长白不易见，三韩云海心无涯。六年一昨交臂才，咤欲堕舌收不回。薜萝垂膺须匝发，丘壑满面颧窊腮。藐姑绰约但饮雾，老子中央如立柴。黝石浑浑壁削铁，青雨漠漠衣及苔。招之不转呵不背，其影入石心如灰。寒岩枯木暖气回，忽生尔稊度尔材。或言壅肿称栎社，或言郁烈胜柏台。濠上畸人得庄惠，梁园老客空邹枚。五仙客舍门不开，门前落叶回风堆。我真有病此虚室，心亦无火守大槐。自惟忧患得生者，君今洒濯真熟哉。问君昔者林峦隈，可挈竹杖双芒鞋。何年了事又撒手，撇捩猛火辟历雷。入于南海风穴尽，剩恐北山云壑哀。不然罗浮与子偕，上可东面呼蓬莱。铁桥万仞与垂足，海水一泓看泻杯。
遗名
作者：黎简
朝代：清
体裁：五言律诗

自有同文世，非无独行民。坐宽家令带，行垫郭生巾。素业看充栋，沧流问聚尘。遗名入东海，先垦一□□。
遥次韵范石湖诗今年五十矣
作者：黎简
朝代：清
体裁：七言律诗

生无有是讵知非，老仅添年多已违。尺箠取将一半去，三飧聊得果然归。霜前鹳鹤元知警，风后爰鶋故懒飞。自寿自歌狂自舞，翩翻衫影暮花稀。
避暑
作者：黎简
朝代：清
体裁：五言律诗

山号小头痛，云烘大铁围。漫寻阴洞雾，仙者六铢衣。面此长江水，先生五柳扉。晚风生竹坞，初月动芦埼。
邕州
作者：黎简
朝代：清
体裁：七言律诗

屼屼荒城画角哀，滔滔急水白沙颓。不胜今昔亲垂老，如此风烟我再来。几个游人非断梗，是何名岳入边垓。故乡倘有罗浮月，可许幽辉满镜台。
邕州亭子村下岸往时涨必崩今者人来说其崩状
作者：黎简
朝代：清
体裁：古风

划岸入海底，千寻洞冥冥。行人不敢视，稍近即欲倾。下有暗积风，倒捲眩人睛。眼花两足弱，拔踵难退行。往时经南岸，下听崩崖声。去之过丈许，尚恐踏脚轻。此裂已十年，根虚上嶒谹。其下潴回流，骄若哀彘鸣。今年西天黑，逾月东流赪。乃闻逼大涨，厥势颓连城。高于一山割，横障三江停。江神诉海若，奔走空百灵。日夕失拘摄，更恣怒不平。辛卯八月水，水落予西征。女墙可濯手，潦痕城上横。是时仰此壁，忧极压我舲。至今近岸村，日夕危负荆。吁乎变易数，沧桑无定形。我生少至壮，所历多改更。存亡厌哀乐，颇恝久客情。惟于梦寐内，夜长酣醉醒。伏枕召今昔，歌泣难可胜。常变齐一理，天地初无名。潭碑炙白日，安知非陆陵。
邕州城楼
作者：黎简
朝代：清

归心东与急流争，又见飞帆西去程。知有年华在前路，可教人事但长征。云移日影流山色，风挟江涛入雨声。此是吾乡好时节，水村茅屋罢春耕。
邝氏舣斋酒阑诸君冒雨归予与欧退庵先辈待潮不至晴亦步归已四更残矣
作者：黎简
朝代：清
体裁：七言律诗

杯阑烛映雨丝斜，十里春村一万家。门外寒潮风压信，屐痕明水月漂花。板桥拄杖遥嗥犬，竹火穿林曙叫鸦。似梦年光别如雨，后期须问故侯瓜。
郁郁
作者：黎简
朝代：清
体裁：五言律诗

郁郁况秋节，茫茫空夜心。西风乱云木，万象势浮沉。水阔身如泛，天凉梦不深。无衣默多警，即事漫难吟。
郊外
作者：黎简
朝代：清
体裁：五言律诗

五月盛野色，绿芜村气凉。渡河山乱翠，映日雨悬光。游倦诗才约，年丰物泽昌。云沙此郊外，空阔度吾堂。
郑庶常文川兄弟席上作
作者：黎简
朝代：清
体裁：七言律诗

十年同学我兄君，万里殊途泥忆云。玉局吾将道雌守，金门谁可荐雄文。浮天烟艇鸥波软，糁地桐英凤翼芬。棉树西山半边日，晚花馀绛照残曛。
郭乐郊隐君
作者：黎简
朝代：清
体裁：五言律诗

郭君瓦脊树，一月湿云栖。雨涨碧石井，花飞红菜畦。吴山归病骨，越井□□妻。生子名居易，知君物虑齐。
郭外
作者：黎简
朝代：清
体裁：五言律诗

晚秋出郭外，久立入斜阳。地迥风云急，年饥气象黄。诗人采苦柏，吾道愧空囊。昨梦开桑落，山妻话草堂。
都宁山下泛舟作
作者：黎简
朝代：清
体裁：古风

西樵仄日并海光，直亘一道悬蜺黄。都宁半边得正赤，尽障倒景横相当。古时地久馀气荒，石砦惨惨风云凉。白头神鸦语秋色，朽骨老松凄夕阳。海东大乌出晴霁，水面孤青入天地。看云仰恐怪石翻，打桨下觉诸峰碎。惊心泱漭烟波晚，怀古幽灵风雨至。山湫盘蛟时一伸，媵鱼千尾星帖鳞。火云眼燄状奇鬼，彩螮辔丝行至人。祠堂逼迮容海水，楼阁顷刻驱波旬。斯须过去天人分，昏暮䆗窈钟鼓闻。年深泪藓断碣字，山下田耕沧海尘。隔世离忧急雨扫，廿里抽帆绪风饱。露萤渔火碧相续，葭渚蘋汀秋遂老。入门幽恨静转添，花上隙月遥纤纤。
酬友人邕州见寄
作者：黎简
朝代：清
体裁：古风

春风落花病居士，有客西来睡方起。陈君书下昆仑高，开书尚自闻波涛。忆昔十龄送君别，二十馀年音问歇。遥怜老兴续旧游，白发边城看秋月。山川满目望仙亭，平畴两年无寸晴。天涯身命存饥馑，吟社存亡半弟兄。苍然平湖落日明，草堂开门大江横。沙云海雨势起伏，别意远愁春窅冥。
酬宋广文芝山见寄
作者：黎简
朝代：清
体裁：七言律诗

跣足松溪不裹头，忽呼巾屦对书邮。早闻郑老忘形饮，今见云将拊髀游。宿宿江湖一渔艇，茫茫天地两沙鸥。竹西烟月寻常得，君爱扬州定广州。
酬杨明府以诗谢作归来小影兼示别意戏押元韵
作者：黎简
朝代：清
体裁：古风

羚羊劈天开两门，中袅一线牂牁痕。岩崖噫气风雨急，城郭压人云木昏。郡斋画成照突兀，不觉暗壁闻哀猿。杨侯好奇索我作一纸，行署客我上客尊。城头一招手，万岳排闼争飞奔。指点就行列，罔或抗不为屏藩。烟岚滃滃上襟带，肠胃寸寸清嚣烦。须臾青天割云根，橐籥灵怪相吐吞。湫潭深黑倒金碧，蛟蟉潜伏如虫昆。空山窔奥吹万喧，万动有一静者存。冰霜年远发须白，山水气寒神色温。人言招之即欲出，不出别有情所敦。山中玄芝许斧子，天涯秋草归王孙。童子清极何恂恂，但负图卷无酒尊。生平淫诗不胜酒，悠忽自非刘伯伦。山高水长自兹别，藻交荇横行复言。一囊云壑两石砚，此后人间多梦魂。梦魂不畏天海阔，来我海中花里村。
酬毛徵君寿君见寄
作者：黎简
朝代：清
体裁：七言律诗

黄门萧索鬓如丝，眷属逾时乐远离。病欲得生存夜气，贫能为乐忍朝饥。频来十五年中梦，讵是寻常别后诗。访旧南园寻酒伴，招魂风飐水村旗。
醉歌行
作者：黎简
朝代：清
体裁：古风

云冥冥，雨满川，天光一幅深在渊。东风□□□□烟，松㮨影深停画船。乍风乍雨送君醉，不□春山亦酣睡。新莺新燕黯相识，江草江花好谁寄。眼前景物不成春，老去壶觞亦怆神。不须起舞珍珠裙，□□鬓影吹暮云。明灯照□□□曲，暗城嘶马采桑津。□年好会一时散，不遣琵琶更□□。主人去尽客过船，宿雨忽晴月离岸。杏花桑叶夜低迷，还上江堤自咏诗。远愁淼淼付江水，短发萧萧供别离。向来酒暖衣香□，半夜寒沙宿鹭知。
采珠词·其一
作者：黎简
朝代：清
体裁：七言绝句

老夫白首食珠瓤，使君红袖出珠娘。珠娘生好弄明月，不喜内屏灯烛光。
采珠词·其二
作者：黎简
朝代：清
体裁：七言绝句

掌光如豆白凄凄，潮沸声光火齐齐。一时有胫行珠母，几番招魂哭鬼妻。
采莲曲
作者：黎简
朝代：清
体裁：词

江南女儿生有情，十五莲歌花里声。水远风吹断还续，费人心力不分明。
重和陈晟南
作者：黎简
朝代：清
体裁：七言律诗

冯唐白首逆施为，天道循环理可推。引病剥床君忆子，生民如草孰无儿。故挤胡令馨香主，谁吊终童英妙姿。百里望尘惟痛哭，哭公清世负恩私。
重寄陈徵士元则得十二韵兼寄何勤良
作者：黎简
朝代：清
体裁：五言排律

漠漠水草冷，飕飕村叶黄。去年君是月，来话我秋堂。脱粟炊红玉，飞蓬撮素霜。为儒饥不死，玩世老弥狂。横术结鞋破，直躬宽褐方。瘦兼吾有病，吟诩汝无防。可买扁舟否，还亲刈稻忙。天风动迟暮，海日远苍凉。放达忧衣食，身名计短长。怀思有篇什，交好外文章。佳札荼蘼露，寒烟橘柚乡。谙诗闻女弟，小稿问何郎。
重题雨仙坛
作者：黎简
朝代：清
体裁：七言律诗

天姥坛高日月回，坛边云此集风雷。岩寒朽树无生气，云断香炉剩死灰。到日适当丁未劫，怀归宜筑望思台。广州故是仙人窟，自牧牛羊可往来。
野堂
作者：黎简
朝代：清
体裁：五言律诗

山海容细兴，波涛展野堂。潮增夜天白，树合晚云黄。残芰骚人服，寒花饥客粮。频年计衣食，无地话农桑。
野步
作者：黎简
朝代：清
体裁：五言律诗

浓阴初夏散，山水更清光。轻云撒白雨，新潦似斜阳。村薄随潮泛，松多蔽海凉。病久宜空阔，琴书任占床。
野步
作者：黎简
朝代：清
体裁：七言律诗

病身蒙首三春费，诗藁催人一倍加。已见木棉飞落絮，忽迷江路徙浮沙。山浓树色团为雾，雨薄云光顷变霞。客思苍茫煞风景，不忧霪旱羡渔家。
野步即目寄郑琴隐方子谷两秀才
作者：黎简
朝代：清
体裁：七言律诗

我行于野憺忘归，热在空云凉在衣。白水碧天双鸟静，竹村松港一桥飞。转嫌幽绝成孤往，渐减聪明愿息机。忆汝深居灯火读，满城烟雨七峰微。
野水
作者：黎简
朝代：清
体裁：五言律诗

漠漠野水白，菰蒲浮寸青。渡人寻港入，饥鹤守鱼停。东海高云重，西樵宿雨冥。会须增泛滥，波力拍郊扃。
野碧
作者：黎简
朝代：清
体裁：五言律诗

野碧春天合，天青野色高。吾今适莽苍，力足翔蓬蒿。已觉此身远，亦怜归雁劳。惊弦满关塞，孤影堕江涛。
野色
作者：黎简
朝代：清
体裁：五言律诗

遥天合野色，似落海西头。有岸江光接，无风日气浮。低鹰斜势起，孤树阔寒收。不觉惊衣袂，吟躯病感秋。
金花庙仿李长吉
作者：黎简
朝代：清
体裁：古风

鹅潭烟平月如梦，云车轧波玉颜冻。贝宫宴罢夜来归，神鸦衔火照空帏。绿波映髻迎桃叶，桃叶渡江不用楫。灵衣生煖烘香丝，夫人有心谁得知。红巾裹谶得好语，春风醉人难自持。妾家南隔碧城中，花深梦妥曲屏风。人间茫茫夜气浓，踏云行雨遥相通。晓来江白天一幅，庙门柳树含情绿。
铁垆顶
作者：黎简
朝代：清
体裁：古风

绝壁小铁围，壁根窈虚牝。奔流趋丛壑，水石斗古忿。上流穿石鼻，盘绞铁牛纼。抱舷趯短篙，入水揠横轸。舟住石饮𨧨，舟去石齧膑。颇怪东逝舸，捩舵亟风隼。笑指我西去，动若虫蠕蠕。风日彼流利，波涛此安稳。知一不知二，齐末为循本。他日东曰归，西顾悲往蹇。
长句五十六字
作者：黎简
朝代：清
体裁：古风

石门居士家多竹，特遣平头来一束。炎天过雨新有声，午梦深深响凄玉。昨夜东湖月渌渌，乍见衫襟几个绿。明年邀君煮新笋，儒门清苦樵惯熟。
长吁篇四章·其一
作者：黎简
朝代：清
体裁：古风

长吁复长吁，怨深情有馀。有馀不可道，积爱成至愚。河水日日流，中有一双鱼。跳掷同一波，依泳同一蒲。闻彼东适海，衔我西归书。愿子开素书，读之勿相思。相思令人老，慎保春阳时。
长吁篇四章·其三
作者：黎简
朝代：清
体裁：古风

音促调苦悲，悲调扬远风。风吹天上云，又捲地下蓬。飞蓬语高云，与子别音容。何意此须臾，乃得相遭逢。常恐回飙歇，遗我在野中。落身非故土，何以得追从。高下固有命，势悬思可通。愿子为霖雨，时泽我故丛。
长吁篇四章·其二
作者：黎简
朝代：清
体裁：古风

春阳感人心，有如桃与李。春风亦无言，敷华共欣喜。摇落安所嗟，相对有终始。明镜不照心，海水不知深。风波无处所，大江生绣衾。一夕数嗔爱，百年宁易任。子歌白头吟，我弹绿绮琴。两心自可保，安用相审音。
长吁篇四章·其四
作者：黎简
朝代：清
体裁：古风

故丛诚足念，有鸟恒独栖。天寒木叶落，以翼覆其儿。飞雄忽归来，啁啾前相持。一身去四海，所逃皆险机。幸保羽翼存，安望中不饥。诚念尔饥寒，庶归甘共之。若问此何鸟，此鸟不易知。但见五文羽，立此孤桐枝。
长歌行赠虚舟
作者：黎简
朝代：清
体裁：古风

我忽不乐呼虚舟，一哭未破十日愁。苶然疲役过半百，汗下底事能千秋。我昔诗歌骋雄溢，逸马烟蹄气横出。风骚未解相激昂，何李徒然受鞭挞。中年回首了高兴，四体投地向真实。真实聊从初地起，安排岂到寥天一。冀能水措枯树肘，或可功成璅子骨。事今破甑知无补，老喜运斤还有质。虚舟少于吾十年，眉宇遂觉道气尊。平生所学金无矿，万物归根河恃源。严城秋寺对榻眠，花竹影繁灯火昏。话多今昔极哀乐，醒后人天空梦魂。城西书屋两版门，海上樵子百花村。十年生别三年死，逝者心怜病者存。衰谢伤心口衔碣，文章取喻身如筏。向来甘苦成嗅风，安得中边同食蜜。何者为崔嵬身后万古名，何用兀兀屈首老明经。故人已作鼠肝化，我辈亦等鸿毛轻。为谁悲歌为谁吊，气动愈出无由平。秋风浩浩城头树，吹作翻江揭海声。
长至节有作
作者：黎简
朝代：清
体裁：七言律诗

静候沈潜入地春，悲风萧瑟过枝云。树留暖气趋长至，灰应心阳动夜分。慈母望儿归昨梦，薄田供祭失秋耘。娇孩自解随娘拜，家礼何嫌大布裙。
閒居漫题
作者：黎简
朝代：清
体裁：七言绝句

榕阴为屋竹为墙，供奉云根尺半强。社日焚香齐下拜，人人颠似米元章。
门外
作者：黎简
朝代：清
体裁：五言律诗

门外白云高，秋光入海涛。水凉天地阔，风晚鹗雕号。世路从兹远，吾生甘分劳。鹪鹩一枝足，病叶故骚骚。
门铭
作者：黎简
朝代：清
体裁：古风

王道有止法，人欲固难量。青葱思比竹，势难如竹长。洪涛欲滔天，势难逾海疆。贫贱我所恶，富责命有常。贪荣自取辱，知足胜不祥。君子法天道，礼义以为防。
问药樵遗诗
作者：黎简
朝代：清
体裁：七言律诗

频年哀挽最伤心，死别流年日以深。桓鸟析群知善哭，巴猿刻意在哀吟。已将饥饿遗家事，未免朋侪负夙襟。直到毕生难塞责，不胜明义系人琴。
闰月七夕纪雨五十句
作者：黎简
朝代：清
体裁：古风

夏至无雷声，三伏田旱裂。粗学课农经，此语不失实。初伏至末伏，日日露天骨。深青熨悍赤，一日紧一日。不见众物动，但恐大河沸。昨夜江上归，仰看山上月。阳光假馀怒，凌厉太阴暍。团团作紫晕，芒紫刺眼阔。薄风过海面，波气泼暗热。扬葵风交衢，流汗鱼呴沫。遥知百万家，魂魄卧不结。安能有南梦，远得见北雪。今夕东南云，窈黑巑积铁。汹如桔槔水，并力上搰搰。遥闻屋鸣瓦，百里势一捩。初疑风打雹，着肉即见血。逾时不见雨，但听雨点密。始悟郁塞久，未饫干瓦渴。稍稍檐瀑长，浩浩天河决。琅琅疾还重，脉脉细才歇。悠悠中病舒，潜潜外炎灭。茫茫天意私，欣欣物情悦。物情喜易悲，天惠予勿夺。十旬杞人忧，今夕忽一泄。安时皋卨在，身外我何说。
闰月上巳
作者：黎简
朝代：清
体裁：七言律诗

昔时闰禊万山楼，破例春光益别愁。兄妹十年生死阔，海天千里梦魂浮。只今曲水添新泪，似向桑田访故流。且问佛前长病妇，可能一再祓除休。
闰月上巳
作者：黎简
朝代：清
体裁：五言律诗

还逐前期客，新流接旧觞。忽惊别已久，坐厌岁何长。天有一馀积，人增百事忙。春风卅日过，回首亦茫茫。
闰月初旬寄怀象冈道渊老人
作者：黎简
朝代：清
体裁：七言律诗

今年公入七十七，闰月春迟三月三。谁与此翁脩稧事，我将中宿借风帆。弄石癖知山满袖，不冠狂任发遗簪。写取虬髯象冈长，作官犹似坐空岩。
闲居
作者：黎简
朝代：清
体裁：五言律诗

闲居频计食，卒岁叹无衣。六候常占梦，三年未假飞。荣衰住花国，得失足渔矶。病甚宋华子，坐忘无悟机。
闲暇
作者：黎简
朝代：清
体裁：五言律诗

琐碎竹窗日，薄光桐径阴。苔寒未宜簟，风软尚惊襟。对镜怀来世，飞花动往心。昼长帘影直，闲话与春深。
闷雨绝句
作者：黎简
朝代：清
体裁：七言绝句

马蹄浩浩响衢波，岁暮事繁风雨多。五里花阴一篙水，几年村口负烟蓑。
闻其詹以教谕用喜而有作并柬舟山虚舟两广文
作者：黎简
朝代：清
体裁：七言律诗

忆同苏大别江浦，静者自言宜冷官。客梦寻鸥东海阔，臣心如水夕冰寒。两舟博士风流甚，八座中丞礼数宽。嘉尔疏狂末阶立，倘称词赋激云端。
闻吕石帆客香山寄之
作者：黎简
朝代：清
体裁：七言律诗

荒岁文章肯庇身，不辞闲馆称闲宾。神龙众怪眼如鬼，仙鹤独惭饥向人。三载羁栖听雨夜，一川花月梦江春。与君事事能肩埒，客况诗名病与贫。
闻大总戎谢少白督部曲水师驻潮俟调作诗送之廿六韵
作者：黎简
朝代：清
体裁：五言排律

波激鲲鹏背，楼船出水乡。南交元义守，今日用忠良。即喜田畴实，随驱虎豹骧。民登考终命，虏漫疾强梁。友爱无人间，甘辛与士尝。孝于为政久，诚动以身倡。藻鉴中天正，烟壖一苇杭。发徵沿海郡，神武自吾皇。诸路需期会，元戎已启行。庙筹无再战，水道有分防。戊午蠲辰吉，旌旗沸海凉。熊渠臂殷绣，鲸窟血玄黄。紫气东溟曙，丹心子日光。仁风来直北，慈雨溢潮阳。仁者元无敌，慈能胜不祥。一言名将诀，三宝至人方。闻载陈惊坐，非誇我子房。但须明尺寸，不碍好文章。朝食谈容易，师行问瞽狂。家浑南赡部，樊处烧当羌。刻日期旋凯，先时庆大穰。令兄行折屐，好友下悬床。百载休征伐，斯须复外荒。不难三组绶，还咏万仓箱。下邑瞻依切，迂儒颂祷长。私心在安饱，何乐说封狼。
闻孙孝廉平叔落第匆匆出都
作者：黎简
朝代：清
体裁：七言律诗

阿平回首蓟城春，万草千花倚市门。南望君知淹卧病，北书吾怪阔寒温。晓风残月词人夜，明月清风野店昏。可忆论文笑相视，秋堂灯火坐忘言。
闻石帆客游归数于云隐问狂简消息
作者：黎简
朝代：清
体裁：古风

李白游人间，高揽碧海月。自无甫适辈，万物一不屑。夫子戏万象，排抉造化窟。天才驾风飙，百氏畏鞭挞。八骏于山川，乾坤纳周折。使之旋蚁封，宁有死露骨。与子隔年岁，江湖阔兹别。故人各轻肥，裘马出南粤。京国风尘中，梦寐两悬绝。岂忘夙昔谊，不暇事毫札。飘零二狂士，到处触炎热。伊昔闭穷冬，各拥大布褐。生死守区区，微命两旬雪。文章死则贵，身事生已拙。平生寡真侣，今雨更孤孑。去年迎妻儿，仓皇贼中脱。处置略安饱，始得就去辙。回首深念我，别路惨不悦。卧病空江滨，江声助寒节。不归一身病，归矣切夕阙。自谅筋骨固，实谋妻孥活。谢君山林姿，刀箭日趋谒。退食犹披执，就我问饥渴。涕泣动中感，万事肠一割。身卑骨肉贱，地僻起居歇。卧闻我颜子，踉跄受颠蹶。往日此堂上，数子骋纸笔。高墙照冰霜，莲烛映篇帙。几年如一家，一别无几日。雨散宾主情，他人入其室。摧眉负惭走，千秋愧明达。是时闻吾子，异县坐幽咽。共思同学辈，秋街马蹄疾。忧愤虽自形，羁縻义暂缺。于今各不见，相思迥天末。五羊三都富，游尘雨云密。何知万亿内，独尔坐萧瑟。空村弛时岁，昨者偶然出。知子仍穷归，于我故蕴结。惟当恣高歌，激剨金石裂。荣衰与离合，往事悟一切。日夕山海阴，独立搔短发。浩荡风雨势，翻覆江海揭。虚堂寸火内，声色外漫灭。
闻石帆将归
作者：黎简
朝代：清
体裁：七言律诗

牂牁箭急放船归，见似投林一鸟飞。今汝山川回首老，古人车笠痛心违。几年夏屋听蛮雨，近县秋江濯客衣。鲈鲙嗛嗛故乡食，可如东井野鱼肥。
闻笛
作者：黎简
朝代：清
体裁：七言律诗

月出当心城上乌，为谁吹笛尽情呼。声尘二者何哀乐，心迹中年验鬓须。骤使漫云激波浪，静缲游气匝虚无。君知向秀伤怀极，不向虞渊促日晡。
闻虚舟值中丞府校对
作者：黎简
朝代：清
体裁：五言律诗

中丞长者子，博士高才生。柏府旌旗晚，菜畦烟雨清。城严窥万户，人远得孤檠。屈指论诗内，谁当老更成。
闻雁
作者：黎简
朝代：清
体裁：七言律诗

不过乡关闻雁声，低云如墨压寒城。几人风雨青灯宿，而我江湖白发生。南出虎头惊地尽，俯窥鸦背见霜明。稻粱去去秖容饱，族类啾啾空诉情。
阅辛亥九日诗感作寄平叔
作者：黎简
朝代：清
体裁：七言律诗

昨岁登高山上台，西天秋色入蓬莱。尘浮两塔平肩立，鹰侧孤风落帽来。此地今同刻舟剑，望洋吾起坳堂杯。慈乌宰树怀三匝，明月高楼减七哀。
阴晴
作者：黎简
朝代：清
体裁：五言律诗

檐端展大水，松杪漾轻雷。波乱风交紧，云平雨阔来。碧山浮郡县，凉日出楼台。半百年将半，阴晴到眼催。
阻涨寄吕明经石帆
作者：黎简
朝代：清
体裁：古风

南涨天海赭，青者沙上村。出门一浩观，风涛伤我魂。遥知城中居，外见大海翻。且欲吾安眠，无为犯崩奔。虽自良会阻，近得结梦繁。我独不暇寐，卧听江声掀。移船入近市，籴米湿我裈。露脚坐太息，泥雨须阳暾。晞我远游衣，来就契阔论。
阻潦得许周生书咏怀奉寄二首·其一
作者：黎简
朝代：清
体裁：七言律诗

东藩故府窅潭潭，池上楼看海外帆。竹院雨风青窈窕，涨天云水赤崭岩。交如异域滋频梦，学不徇人守至諴。问我别来何所忆，休文身上忆罗衫。
阻潦得许周生书咏怀奉寄二首·其二
作者：黎简
朝代：清
体裁：七言律诗

孙郎许我以诗昌，思以幽通志不伤。睇笑女萝山鬼态，波流公子美人乡。风云气少防谐体，纸墨钱储与药囊。俯仰千秋成一哭，兰台秋色剩悲凉。
阻潦得许周生书咏怀奉寄二首生朝示其詹二首·其一
作者：黎简
朝代：清
体裁：七言律诗

自断孤儿负此身，五十家有八十亲。高年心事悲时节，生日觞词互主宾。今雨酒边评旧雨，何人天际有真人。后先二老同樗散，一例青毡仕亦贫。
陈湘舟挽歌七首·其一
作者：黎简
朝代：清
体裁：七言绝句

腹稿平生万首强，六旬一字不遗忘。迩来游鬼词中景，补入先生夜锦堂。
陈湘舟挽歌七首·其七
作者：黎简
朝代：清
体裁：七言绝句

暮年风雨叫天人，久未赍粮遽返真。编曲鼓琴新鬼馁，知君穷死笑生贫。
陈湘舟挽歌七首·其三
作者：黎简
朝代：清
体裁：七言绝句

三生真是柳屯田，柳外青山下逝川。蝉蜕美人醇酒畔，鹅潭残月晓风禅。
陈湘舟挽歌七首·其二
作者：黎简
朝代：清
体裁：七言绝句

广陵真不在人间，一世诗豪只么闲。学古自矜长庆集，好名翻笑白香山。
陈湘舟挽歌七首·其五
作者：黎简
朝代：清
体裁：七言绝句

锋棱惊坐貌陈三，左顾掀髯骂不堪。为数几人流汗处，一生私喜一时惭。
陈湘舟挽歌七首·其六
作者：黎简
朝代：清
体裁：七言绝句

看棋多到谢公墩，云雨江山坦掌昏。长此柳丝书馆柳，云旗风旆远招魂。
陈湘舟挽歌七首·其四
作者：黎简
朝代：清
体裁：七言绝句

吹灯辞影影辞身，不病维摩病不真。鼻观有闻无语候，眼前来哭者何人。
陈湘舟相过赠之
作者：黎简
朝代：清
体裁：七言律诗

异命同情各互怜，萍踪人海又三年。离心颠倒真无梦，中岁聪明过半禅。杨柳西楼怀鬼曲，辞章南俗托神弦。妇人醇酒佳公子，生不荒淫死亦贤。
陈湘舟约过李氏融冰室
作者：黎简
朝代：清
体裁：七言绝句

东家燕子飞西家，不啄东风杨白花。应有佳人嘱燕子，恐渠流荡到天涯。
除夕怀邱铁香少尹兼似宗明府芥帆
作者：黎简
朝代：清
体裁：七言律诗

小别归帆众香国，大除回首六街尘。梅低矮屋窥残醉，梦入寒潮接早春。吟苦定兼诗度岁，署空惟对影怀人。知公爱画如宗炳，见我图中示病身。
隐几小寐
作者：黎简
朝代：清
体裁：七言绝句

瓶花怨人如皱眉，炉烟浥浥燥春肌。客窗禅榻梦胡蝶，自见庄周新鬓丝。
隔溪有竹屿花亩吾将搆别墅焉
作者：黎简
朝代：清
体裁：七言律诗

山人水北望溪南，几尺山浮竹外岚。桥影赤栏春碧水，檐端黄鸟客红衫。仰天自隐乌皮几，斸地重呼木柄欃。未忍便捻书籍卖，数椽吾课负薪男。
雁莺复兴
作者：黎简
朝代：清
体裁：五言律诗

伤春莺絮雨，送远雁归风。去住吾无那，暄凉日不同。身心相梦觉，云水失虚空。烟柳烟还柳，将愁一万重。
雨
作者：黎简
朝代：清
体裁：古风

云急不及风，北云雨南洒。其来不能听，一去雹万瓦。萧萧沙中树，偃卧如仆把。奔涛揭江走，何暇作白马。太空塞气象，反覆谁掣扯。势若驱五岳，面受压而下。夫岂鼓橐籥，万物劳跃冶。阴阳方大噫，雷霆亦钳哑。中疑九龙怒，争海战于野。天南石湖风，岁始一阴夏。赤日坚透地，沧海忽一泻。禾黍得汍澜，螟贼不滋惹。晴光转阔大，万顷肥潦赭。见惯农夫情，羁滞忆里社。江上飞青苍，排闼入吾厦。娟娟青萝峰，凉翠浮笔写。
雨
作者：黎简
朝代：清
体裁：古风

伏中潜动秋，晓气凄泠泠。骄阳薄高树，照眼雨点明。疏疏晚山碧，湛湛江水清。江清白云深，我自江上行。帽仄风故偏，襟沾衣尚轻。默于凉燠机，梦见天地情。小病取有适，独吟聊寄声。夕林鸟自噪，不为幽人鸣。
雨
作者：黎简
朝代：清
体裁：五言律诗

养疴吉祥宅，深春风雨天。岸花低野水，村树切炊烟。投足防胶屐，呼儿问种田。秧苗云拂拂，塍溜玉涓涓。
雨
作者：黎简
朝代：清
体裁：五言律诗

屈强沙树偃，喧嚣江雨横。墙虚万矢入，天划一雷惊。号令神行速，东南物气生。江鸥望云浴，故故照人明。
雨
作者：黎简
朝代：清
体裁：古风

悠悠隔月雨，漠漠千里寒。水酿湖上云，花隐湖中山。八月徂中春，不雨亦半年。未违农工时，已滋民食患。亢阳继淫潦，人虑百不安。汹涌沸市声，狡狯推舌澜。上官操危心，而听民自便。弱之从先强，静者为躁根。亦如此甘雨，脉沐霏神渊。民如桃李花，在下自无言。
雨
作者：黎简
朝代：清
体裁：五言律诗

春梦远黯黯，雨深花去人。雁迟孤自别，莺坐湿容身。柳偃云沙合，波明草树新。离情禁晼晚，衣上冻生尘。
雨
作者：黎简
朝代：清
体裁：七言律诗

昨暮朱霞高半天，鱼经心法九江传。早秋干叶雨清绝，处暑凉风人黯然。苏肺潜知月胜火，忧农深笑士无田。聚粮三月安慈母，少病孤儿减药钱。
雨
作者：黎简
朝代：清
体裁：五言律诗

晚雨拂空清，秋云渡水轻。归飞双燕湿，凉色一峰明。叶打横江棹，风疏独树营。几年干瓦响，应换竹梧声。
雨
作者：黎简
朝代：清
体裁：古风

村风烟雾香，花上细雨落。雨色及海色，一去两漠漠。近没白鸟影，远浮碧山脚。苍然动黄昏，晼晚阔无着。潜起高柳外，低压春亭角。遥知故人意，扁舟出香国。春愁碧云合，归梦去帆弱。我行正夷犹，离居已萧索。花竹翳青檠，云水乱湿柝。江乡且信宿，冰天试魂魄。山水待画师，前路足旁薄。白袷红木棉，晴日天宇廓。
雨
作者：黎简
朝代：清
体裁：五言律诗

海雨白逾远，碧山寒更明。春阴散花重，晴久聚云轻。养疴知天气，耽眠恋瓦声。软风帘影绿，幽草病魂清。
雨
作者：黎简
朝代：清
体裁：古风

漠漠海上雨，愁坐两汗漫。孤舟破晴波，昨日上村岸。故人送我时，水气阔已散。波日摇城门，别袂水光烂。入舟未五里，黑嶂塞天半。遥知曾城深，高楼翳风幔。海远指奔雨，八垠一帆转。羃羃云头颓，洒洒日脚断。我舟得平恬，方面周壮观。不尔堂胶芥，遭此鬼拽缵。入门免晞衣，忽淋雨昏旦。沉暝拥寒衾，安识云日晏。
雨
作者：黎简
朝代：清
体裁：五言律诗

窗灯夜雨声，灯冷碧逾明。静者梦魂逸，铿然桐竹清。诗书无继粟，烟水有深耕。旦且披蓑笠，扁舟播种行。
雨
作者：黎简
朝代：清
体裁：七言律诗

雨斜风细上春台，不见虚空雨脚来。千里冻云浮地软，一川明水互天开。中年景物多情话，回首东南问劫灰。从此岁丰仍乞食，陶潜何用有韩才。
雨
作者：黎简
朝代：清
体裁：七言绝句

青春天色红尘里，但见海云标屋山。寒暖病躯难整顿，柳丝风力有无间。
雨一首
作者：黎简
朝代：清
体裁：七言律诗

岭南四月稻花时，日赤云光白雨宜。小动风雷入今夕，数怜桐竹决归期。隔旬家食知无计，十载游踪忆补诗。屡枉故人相问札，也胜闲话自翻披。
雨一首咏怀寄同年诸公
作者：黎简
朝代：清
体裁：古风

江县几一月，日日西北雨。疑从玄冥天，撇捩万猛弩。势吹铁围颓，气待海潮鼓。潮光渟诸村，云脚塞四堵。行人雨外望，雷叫日卓午。过顶忽一扫，脚热灼干土。但见雨与日，散漫无处所。四郊上野气，浮浮若炊釜。我屋翳林木，层叶荫廊庑。续续接残滴，羃羃延阴昈。谢客似仲蔚，披卷如向诩。郁郁平生病，清泠袭肺腑。北想中原路，沙碛正夏五。歔叹空低垂，不得试辛苦。忸怩君亲间，所学无小补。忽忽过四十，养疴恋林莽。千秋千叟宴，万古万寿主。希有今大礼，胸中浩撑拄。身生圣明世，无由眼亲睹。以兹转悒怏，幽独惭仰俯。京华多故人，得意不知暑。南望云雾中，少微近牛女。绿蓑湿飕飕，烟艇钓风渚。
雨中作寄吕秀才石帆
作者：黎简
朝代：清
体裁：七言律诗

不辨松声接海声，昼云阴傍瓦檐平。梦迷上巳浑风雨，节感中年忆死生。游戏郢人须宋匠，穷愁迁史信虞卿。柴桑夙志疏人事，计为身谋早课耕。
雨中忆邱少尹铁香南来二绝句·其一
作者：黎简
朝代：清
体裁：七言绝句

东望一云天下雨，南来中春云上花。官人马尾直于箭，火急赤城餐绛霞。
雨中忆邱少尹铁香南来二绝句·其二
作者：黎简
朝代：清
体裁：七言绝句

一月风雨病开颜，海上仙娥烟雾鬟。迟他丘令东南美，来看樵夫五百山。
雨中感作
作者：黎简
朝代：清
体裁：七言律诗

饥年饱验风云色，一东一西狼籍为。已似江河向身泻，忽看山岳作尘吹。社公社母新水节，春梦春寒红杏枝。肤寸连旬容易有，沄沄田绿软如丝。
雨中有诗
作者：黎简
朝代：清
体裁：古风

四旬苦坐雨，习苦成近玩。清泠草木气，澹定空水嫩。茸茸雾无质，裔裔眼生乱。浥浥花抱寒，脉脉人与倦。鸡鸣深绿丛，鸟饥得红片。阴重陂草静，光薄云日变。炊烟帖漫白，石苔涩峭茜。映空平若失，隔树斜稍见。如梦春不恶，微和风屡善。弱蘋靡波流，时芳付云沜。凫脚墙抽艾，马齿畦覆苋。已风三年药，即晚微禄叹。诗屋压江云，冥搜梦春甸。
雨中杂述寄城西诸君十绝句·其一
作者：黎简
朝代：清
体裁：七言绝句

江北江南烟柳丝，中间风浪尽情吹。谁禁有怨无言内，可更云昏雨盎时。
雨中杂述寄城西诸君十绝句·其七
作者：黎简
朝代：清
体裁：七言绝句

漠漠平林雨似毛，春光人意总酕醄。芦湾半角黄茅屋，一道炊烟十丈高。
雨中杂述寄城西诸君十绝句·其三
作者：黎简
朝代：清
体裁：七言绝句

百里天阴切海平，低云含水重难行。怪他夜雨翻盆势，犹是春波拍岸声。
雨中杂述寄城西诸君十绝句·其九
作者：黎简
朝代：清
体裁：七言绝句

横江渔女绿筠篮，赤尾鲤鱼红汗衫。鲤鱼自好春波恶，灵雨飘风新妇潭。
雨中杂述寄城西诸君十绝句·其二
作者：黎简
朝代：清
体裁：七言绝句

水村杂花万树多，无有一点不随波。流花自绕江亭脚，已去仍回奈汝何。
雨中杂述寄城西诸君十绝句·其五
作者：黎简
朝代：清
体裁：七言绝句

狎鸥欺我太憨生，䁡䁡出波双眼明。云鸿似解归飞苦，齐渡寒江顾影鸣。
雨中杂述寄城西诸君十绝句·其八
作者：黎简
朝代：清
体裁：七言绝句

木棉花重打丛祠，一队神鸦正昼饥。齐下空庭啄榕子，屋山晴拔寄生枝。
雨中杂述寄城西诸君十绝句·其六
作者：黎简
朝代：清
体裁：七言绝句

独鸟窥鱼持弱枝，孤花和雨飐春漪。溪光窈袅高楼影，可要罗敷自得知。
雨中杂述寄城西诸君十绝句·其十
作者：黎简
朝代：清
体裁：七言绝句

急桨春江打绿莎，往时擅煞越人歌。十年花药洲边客，一觉凤凰冈下波。
雨中杂述寄城西诸君十绝句·其四
作者：黎简
朝代：清
体裁：七言绝句

燕雏轻出湿毛衣，冻立主人江上扉。穿花扑絮无人见，仰接青虫识母归。
雨中隔墙见梅高枝始花感我所种竹二首·其一
作者：黎简
朝代：清
体裁：古风

官梅初已花，花上雨如屑。谁知百蛮地，此是半天雪。花光映空远，相资转清切。袖手晚云高，冰眼明水缬。暮寒耐仰面，似有枝头月。稍惊棉裘薄，湿重欲冻折。遥知花下人，酒气烟雾热。宁怜立天风，仙者琐子骨。
雨中隔墙见梅高枝始花感我所种竹二首·其二
作者：黎简
朝代：清
体裁：古风

我此一竿竹，离立未我长。与彼同清标，恐不同风霜。风霜岂不同，地势有炎凉。梅汝暖花白，我竹寒叶黄。吾知草木性，各自信其芳。世情重分别，期期生较量。遂谓春与秋，偏此间尺墙。万物自占时，代谢成百昌。竹汝致高大，亦为人所望。
雨叹
作者：黎简
朝代：清
体裁：古风

旧雨粉细新雨粗，三伏柴焚两伏无。昨日云海坐汗漫，匝月起卧神模糊。村溪沉沉树木影，柴门双双鸥鸟呼。买舟出门百可惜，但可拓展米家图。潮大五郡入圆镜，天暗万象投明湖。炊烟作云云作海，城头一抹廿里馀。可怜啁啾城上乌，江海满眼尾毕逋。何如我家穷檐雀，下饱一抢栖绿梧。一枝得借善人宅，群儿解护学语雏。我今人而鸟不如，摧丧意气来僦庐。堂空鬼侮梁斗鼠，霤满水浊井生鱼。故人别离四海内，此身系置三城隅。鳏鳏千虑况短夜，垢衣黏藓痒破肤。明当银湾白练铺，今夜云外星羁孤。仙人相思短梦急，梦里西风吹碧芜。
雨后
作者：黎简
朝代：清
体裁：五言律诗

雨后葛衫单，灯边吟影安。月光窥井少，云气羃城寒。稍待梦入室，自扶花压栏。此时门外水，眠稳浪鸥干。
雨后归棹作
作者：黎简
朝代：清
体裁：七言律诗

江阔云凉舟正轻，归雅天外半阴晴。波恬皱縠帆腰弱，雨直悬绳日脚横。傍晚村烟平树白，将秋楼阁映山明。花深溪曲人何见，飒飒渔蓑狎鸟惊。
雨后用樊宗师□□□□
作者：黎简
朝代：清
体裁：七言律诗

云风霜露不无诗，诗兴□□收敛时。晚造看成大禾□，秋杯储与菊花枝。民何知识帝何力，南有佳山东有篱。既饱含哺还既醉，小臣虮虱只如斯。
雨坐怀其詹
作者：黎简
朝代：清
体裁：五言律诗

天合云低瓦，雨斜风过江。怀人忆南浦，有酒自东窗。篱竹暖几个，波鸥寒一双。含情向动植，吾喜足音跫。
雨夜
作者：黎简
朝代：清
体裁：五言律诗

客居无片叶，何处积秋声。吼浪飞城入，悬河溢瓦鸣。眼于寒檠碧，影到古墙明。近与安期约，看山几日晴。
雨夜
作者：黎简
朝代：清
体裁：五言律诗

脉脉夜来雨，及时如散金。独明村檠小，酿冻水云深。花验流年迹，山招倦客心。朝来试春屐，行处问芳林。
雨夜坐忆邕州亡妹
作者：黎简
朝代：清
体裁：五言律诗

老竹支崖屋，齐檐瞰水云。霤悬百尺落，江抱万家闻。看雨他年切，操音久别分。一挥生日泪，不见死时坟。
雨夜怀其詹
作者：黎简
朝代：清
体裁：五言律诗

飒飒雨响瓦，茫茫江漂云。楼头风独立，天气夜中分。日月行苍鬓，泥涂结露筋。山钟落月迥，应共梦边闻。
雨夜柬张明经药房
作者：黎简
朝代：清
体裁：七言律诗

百尺楼头六十日，五十日雨眠思家。故人善药我善病，今岁见春谁见花。深惜越鸟能择木，未还邵园长种瓜。人生称志良不易，愧尔看云东海涯。
雨夜起居石帆
作者：黎简
朝代：清
体裁：古风

秋声塞东南，海气黑漠漠。波力欲到天，其势乃肯落。江云压孤檐，寒重夜火弱。湿叶成波澜，叠汹拍屋脚。屋虚如轻舟，心惊坐漂泊。故园众芳悴，大化厌已削。我亭瘦槎枒，叶厚重茅薄。介卿所僦庐，接武就山郭。是时粤山松，天恣厥磅礴。寝食于怒威，屋瓦恐挥霍。不暇梦我病，尔病睡不著。而我寄津馆，有眠靡遗柝。多思反苍黄，无事谢妄错。智困生忍恝，吟切露愧怍。今夜海滨人，心耳互作恶。愁惟忆君诗，劳屡糜我药。何当披衣来，义理杂譬谑。秋窗展江湖，万象静可约。
雨字韵二首·其一
作者：黎简
朝代：清
体裁：古风

万叶浥浥凉，气暖种花土。夜来梦寐静，村响过江雨。高翼挟恬风，泠泠极空宇。关门对幽草，有得无可语。
雨字韵二首·其二
作者：黎简
朝代：清
体裁：古风

云姿澹葱昽，葱昽澹亭午。桑下隐鸣鸡，叶上映微雨。檐色出芦湾，湖阴静花屿。开门即扁舟，有去无处所。
雨晴
作者：黎简
朝代：清
体裁：古风

北风驱重云，三日未肯息。南方虚空处，巉岩铁围塞。遂使江上波，飞过柳梢白。遥怜天边树，低合沙脚黑。独伤风前心，阻绝岁阴客。岂无客中梦，卧厌檐下滴。今朝寒日出，冻影水气积。苍茫始欲上，惨淡如有惜。仰面不敢视，视之冷逾逼。况当病始愈，酸目风棱刺。昨日我寄书，雨大舟楫隔。少致朝昏需，路近乃远极。不归同苦寒，且忧不得食。人生有妻孥，仰给一人力。汝曹守饥寒，愧死难塞责。不如相见欢，甘心受交谪。自来知汝贤，未尝愠朝夕。当我万里别，坐汝三年厄。谓汝告艰难，而汝且慰藉。及乎勌游归，冷厨好颜色。我贫汝习苦，使汝助缫织。家人衣被馀，犹可储甔石。在我监汝劳，而病不汝借。翳予拙趋谒，朋友笑我直。先师有遗言，执鞭岂吾役。穷达生已然，勤惰贵自识。予生无怨妇，离合私顺适。命也何可言，太空莽寥寂。
雨晴
作者：黎简
朝代：清
体裁：七言律诗

雨晴花落客归远，藤晚花香桐月清。披襟溪上草细湿，映水竹稍云独行。沧海孤村三月阔，芦沙千顷一舟横。鳊鱼缩颈长腰米，不厌僻田吾所耕。
雨晴
作者：黎简
朝代：清
体裁：五言律诗

雨色兼天晓，林容助日光。鹭飞新水阔，帆极宿云长。待旦风雷内，多寒荻苇乡。湿花流不了，红弱亚篱墙。
雨晴得云隐耻大两故人问
作者：黎简
朝代：清
体裁：古风

海上日日雨，雨好不厌多。川原泛清淑，物理已毕罗。芸芸动植阔，窈窈风云和。野人谢俗务，骨筋宜笠蓑。溪光净泰宇，田绿吹云波。故人念久别，何远不我过。一日得两书，二年成独歌。独歌意不足，相思空奈何。夜泉鸣琅玕，吟灯悬薜萝。怀人梦寐深，幽绝清无吪。
雨歇
作者：黎简
朝代：清
体裁：五言律诗

塞溪惟树影，影外涨天光。下见晴空鸟，风恬定不翔。气清吾病损，诗涩物情荒。雨歇成何事，齐书纷满堂。
雨涨
作者：黎简
朝代：清
体裁：古风

风雨西北来，声势塞九衢。遥知四海水，立赴东南隅。扶桑沃焦石，吸一而百馀。雨师笑大壑，饮量诚区区。陟高望海岛，覆瓯疑有无。顾视所住村，一叶帖江湖。昨日龙搅水，逆海灌空虚。空中堕船篷，有似投林乌。忽复起旋转，苍鹘盘浮图。村村击神钟，百怪惊且趋。不知声洪洞，益助风雨粗。橐籥一振荡，黍稷乃膏腴。静者雷电中，笠屐提胡卢。板桥水拍泼，人迹苔模糊。白鸥眼炯炯，隔花相叫呼。留客晚饮酒，酒边西日徂。
雨热一首示李郭吕谢诸君怀张药房
作者：黎简
朝代：清
体裁：古风

南海濒海居，一日十旸雨。雨从东南来，鱼涎散飞卤。骤响扫万瓦，浓汗流四堵。高云黑汹汹，盘空突馀怒。层隙漏赤日，血色沸湿土。盛热如刺肤，狂顾无处所。扬蒲风交衢，腾气烟霿户。悬识溟渤外，蛟蜃触鳌柱。鳝鲔焦咸沙，万命一臭腐。想当中原内，南望气郁苦。宁知沧岸人，安生火中鼠。是时南归客，北路万里许。狰狞火山云，岳色暍齐鲁。不敢思长风，吹沙灼眉宇。况乃远失志，中热执猛炬。道闻甘肃疆，逆祲整王旅。边鄙本雪窖，威变殷地鼓。炎风动龙蛇，骄阳助貔虎。一隅销撮尘，四塞走双羽。彼方挽天河，穆穆洗干橹。归军歌风台，习礼劳酒脯。如何下第者，病渴尚修阻。故乡虽炎瘴，中道可容与。予衣如轻烟，泠然欲霞举。赫赫万象燥，肃肃一静主。诸君列禦流，齿冷无热语。惜彼冰雪肌，暂逐烟火侣。乃知炎凉区，亦在所自处。清波照城郭，碧幔展楼橹。方歌飒成秋，当伏不知暑。千顷潭上月，待人无今古。君乎早归来，相期候风渚。
雷
作者：黎简
朝代：清
体裁：古风

去年今日雷，早熟亦有成。今年是日雷，沸腾闻市声。云日蔫高花，花上行冥冥。村雨万叶响，雨灼骄阳赪。漠漠平野烟，白气黏深青。上旬屡夜雨，稍报虫剪茎。得此暍一洒，天机合农经。何云谷不实，盗利于雷霆。斯人亦民蠹，其害甚蟊螟。山魈何伎俩，不答物自宁。
雷公岩
作者：黎简
朝代：清
体裁：古风

昨行药山道，今过雷公岩。崩雷裂陡壁，呀石摇巉巉。彳亍抱曲角，勾芒持客衫。目眩鸟叫魂，汗沸马脱衔。日车颓空磐，雨气随丛杉。黑云下塞渊，辊辊如积黬。失足落万丈，鬼国聚妖馋。秃树缦古萝，毛发青髟髟。终岁几客过，不蹶山神监。毒茅得虎矢，铦劲交枪欃。回视滃夕瘴，其气成朱蓝。在心涌为疟，出口窒屡缄。今夕何处梦，愿作东海帆。
雷冈渡头
作者：黎简
朝代：清
体裁：五言律诗

清川连野色，平望不曾分。隔水招春渡，空亭冻石云。西流开大地，南极放斜曛。渔唱时还起，田歌悄未闻。
雾夜
作者：黎简
朝代：清
体裁：五言律诗

今夕秋村夜，絪缊似晚春。雾浓差涩眼，月淡欲藏人。碧晕侵灯出，幽香观树真。草诗书细字，未觉有微尘。
霍徵君相过夜话
作者：黎简
朝代：清
体裁：七言律诗

仲蔚先生饥下床，不曾闭户草频荒。人前谩尔期期吃，梦里兼君栩栩狂。慧有青瞳因法净，病无纤影愧灯光。读书不觉成畸行，世说新镌字几行。
露
作者：黎简
朝代：清
体裁：五言律诗

重露玉漙漙，烟深竹亚栏。听虫知草浅，无月有花寒。衣袂吟边湿，江天梦里看。琴弦感风气，缓缦不成弹。
青萝嶂下作寄梁徵士拱之黄博士虚舟
作者：黎简
朝代：清
体裁：古风

树杪青石大，石上细庙古。庙门春江潮，帆阴送风雨。我独不帆桨，信舟溯回渚。山色朝抱烟，气暖若炊釜。空碧高自寒，绿意到南浦。芳草春水波，离心渺何许。昔时与梁大，最少者黄五。红树绕三匝，炊烟白一缕。图成远如梦，树老生益苦。故人亦非故，哀谢独愁予。青山汝阅人，以尔为逆旅。朝暮万客来，今古惟尔主。
韵字韵一首
作者：黎简
朝代：清
体裁：古风

客堂暮稍凉，木叶气清润。花亸如横波，石拙得高韵。云平天象澄，秋色诗境进。独夜心多警，促织潜已近。
顺德县城还村居作
作者：黎简
朝代：清
体裁：五言律诗

寒松带天色，空翠落帆前。我友返回渚，孤城生暮烟。风捎鹰翅侧，山缺日轮圆。接棹劳渔父，深花送浅船。
顺德城中
作者：黎简
朝代：清
体裁：七言律诗

度岁分张各入门，江城花落出花村。中原归去惊新鬼，几处哀歌且故园。东郭春舟趋雨入，西山崖日背人昏。鸡洲搏搏听鸡起，断梦苍茫星露繁。
题□台叠嶂图
作者：黎简
朝代：清
体裁：七言绝句

山境聊将画境摹，松阴独立喜秋高。也知乡国千年后，添得樵人叠嶂图。
题仿云林秋山溪亭图赠真源长老
作者：黎简
朝代：清
体裁：七言绝句

秋山澹到不能增，一纸河沙寄老僧。画亦清空有僧气，画禅吾欲勘南能。
题仿倪云林山水图赠澧洲·其一
作者：黎简
朝代：清
体裁：七言绝句

漠漠秋江淡淡山，山光水色有无间。樵夫意内知音子，横膝孤琴海上弹。
题仿倪云林山水图赠澧洲·其三
作者：黎简
朝代：清
体裁：七言绝句

近时人爱图金碧，也似胭支写牡丹。解得云林天趣在，樵夫真处在中间。
题仿倪云林山水图赠澧洲·其二
作者：黎简
朝代：清
体裁：七言绝句

画思诗情澹不言，要于作书一通禅。松声山色清如此，耳目何曾到外边。
题仿古山水册赠叶花溪·其一
作者：黎简
朝代：清
体裁：七言绝句

水亭山阁恣优游，柳岸依依泛小舟。偶值小晴閒共话，溪风吹动碧松楸。
题仿古山水册赠叶花溪·其三
作者：黎简
朝代：清
体裁：古风

境僻情更幽，山清水弥远。村舍傍疏林，危桥度长阪。湖光觉岑寂，幽人犹未返。天然送虚籁，瘦竹亦清婉。云林与一峰，昔已留画本。考兹二老笔，实各师北苑。寄兴辄临摹，令我增缱绻。
题仿古山水册赠叶花溪·其二
作者：黎简
朝代：清
体裁：古风

白云本无心，叆叆出岩岫。冥然霄汉间，虚光荡清昼。春山一片青，屹屹立宇宙。江阁幽且深，蓬庐岂为陋。霭色含清和，林外溪光透。相对此泉石，足以资枕漱。
题仿古山水册赠叶花溪·其五
作者：黎简
朝代：清
体裁：七言绝句

层峦耸翠碧天秋，满耳松风透画楼。钓舫乍停潮已落，荻芦花放即汀洲。
题仿古山水册赠叶花溪·其六
作者：黎简
朝代：清
体裁：七言律诗

几经秋尽又冬贱，景物由来各改颜。高咏欲寻驴背句，雅游常爱雪中山。灞桥冷逼行犹滞，野屋寒侵卧亦閒。遥睹空濛深壑里，顿开银界失青鬟。
题仿古山水册赠叶花溪·其四
作者：黎简
朝代：清
体裁：七言绝句

山花开遍色嫣然，驱犊西畴自著鞭。烟树半江闲放鹤，孤高还欲学逋仙。
题内子禅病图小影
作者：黎简
朝代：清
体裁：古风

孱躯纵长心，深汲绎短绠。流光导青春，芳怀坐交警。与子同今世，电掣火光猛。命濒数死在，貌以忧生请。倚瘦勿窥鉴，增寒不临井。自云聪明薄，上咒昧无等。女子本柔弱，根尘转强梗。岂如君身骨，仙种发真省。帘波落桐阴，窗日碎光炯。倾花积残露，燃柳引恬颖。微谑传常情，忍笑泄俄顷。通神语先和，防礼襟再整。减颐若为惜，约范已自领。淡然山林姿，昭质含至静。体安景与适，庭虚物皆屏。金仙上庄严，慈竹侧幽冷。亭亭风露姿，寒意上鬓影。予惟病维摩，炼药对石鼎。夙业以子故，安忍死割瘿。他时两缣卷，佳话溢五岭。我不离眷属，而得清净境。倘嫌梵天俗，何必佛摩顶。
题劝农图
作者：黎简
朝代：清
体裁：古风

迟迟未雨四月天，农劳事事丁未年。丁未时年春独早，丰歉情形夏提前。我有砚田虽不歉，他人粒食□关心。国计素称农落后，民生犹见□相连。
题友人垂钓小影五绝句·其一
作者：黎简
朝代：清
体裁：七言绝句

人言三曲有仙船，船尾一竿横两舷。天气秋清眼秋碧，钓丝微过一丝烟。
题友人垂钓小影五绝句·其三
作者：黎简
朝代：清
体裁：七言绝句

神寒骨重着裘胜，山月溪云冻欲冰。老子于兹兴不浅，山人休拟我严陵。
题友人垂钓小影五绝句·其二
作者：黎简
朝代：清
体裁：七言绝句

何年乞得武夷君，脚踏虹桥手绿筠。还向溪山作山主，客星何必见天文。
题友人垂钓小影五绝句·其五
作者：黎简
朝代：清
体裁：七言绝句

是非疑似去安排，常钓无鱼亦复佳。也似樵夫手无斧，伯阳身世立枯柴。
题友人垂钓小影五绝句·其四
作者：黎简
朝代：清
体裁：七言绝句

山瘦气寒梅早开，云英身畔缀烟苔。披裘便号严陵得，秖道江城五月梅。
题古木秋亭图
作者：黎简
朝代：清
体裁：七言绝句

古木秋亭竹数科，林丘虽少野情多。芦花淡淡江天静，欲劝幽人试绿蓑。
题古灵松岳图赠熙和
作者：黎简
朝代：清
体裁：七言绝句

绛树清林日日新，仙山秋色胜如春。樵人赠尔三层阁，过岭松风是羽人。
题吴大观察濯足图小影
作者：黎简
朝代：清
体裁：古风

眼中青碧入五岳，梦里山川问双脚。脚跟蓊蔚云浮浮，洗云合化万里流。潭光峥嵘无暇影，山影秖压竹帽顶。泠泠秃袖松入风，兀坐似石肘似松。冰雪两骭风雷胸，诗骨瘦立力魄雄，毛孔八万青芙蓉。一芙蓉一长者子，是时先生洗足已，十地遍满八德水。
题吴竹缘西湖话别图
作者：黎简
朝代：清
体裁：七言绝句

南忆东河丘大尹，北行伤别话西湖。因君风雨西湖夜，远记西湖访旧图。
题啸傲烟霞山水人物册·其一
作者：黎简
朝代：清
体裁：七言绝句

芙蓉花时秋色妍，映水丛丛紫玉烟。何人隔水听吟咏，花里歌声楼上仙。
题啸傲烟霞山水人物册·其三
作者：黎简
朝代：清
体裁：七言绝句

樵也生平野性情，似何人者陶通明。耳根除却松风外，只有空山流水声。
题啸傲烟霞山水人物册·其二
作者：黎简
朝代：清
体裁：七言绝句

为爱春山独拄筇，春衫消受好春风。先生自得无幽寂，五六七人春兴同。
题啸傲烟霞山水人物册·其五
作者：黎简
朝代：清
体裁：七言绝句

昨日归帆大通滘，船窗烟水望三山。草如垂薤山如笋，意在南宫北苑间。
题啸傲烟霞山水人物册·其六
作者：黎简
朝代：清
体裁：七言绝句

明日归帆下水乡，萧萧芦荻战风凉。三山海上一回首，不见故人惟绿杨。
题啸傲烟霞山水人物册·其四
作者：黎简
朝代：清
体裁：七言绝句

樵径空蒙淡淡山，山人自出自言还。刁调风叶萧疏柳，可入先生诗句间。
题墨梅扇面
作者：黎简
朝代：清
体裁：七言绝句

居士湛然如镜明，梅花映空如水清。就中非一亦非二，无以琉璃同水晶。
题天池滀翠图赠苏其詹
作者：黎简
朝代：清
体裁：古风

奇哉何处得此亭，吞吐众巘之菁英。亭前掠面下飞雪，积雪一顷深渟泓。山风下硖天影皱，窈袅蹴碎芙蓉青。草堂昨夜山月明，天池一碧秋清泠。虚墙隐耳奏水乐，翠旗金枝行窅冥。一时鱼鸟肃不动，群帝张宴下洞庭。晓来春雨滴新叶，犹似敲石玻璃声。啸泉子，与尔旧有鸥鹭盟。此中结茅致亦远，远似海客谈沧溟。玉池碧藕仙者药，我病愈矣君长生。君不见丹崖幽深有仙路，与子撒手凌风行。山溪之间且勿塞，留与两家子孙寻茯苓。
题奚徵君墨梅为邱少尹并寄怀奚君
作者：黎简
朝代：清

梅花消息天地静，夜气空寒逼清醒。花光月白地如雪，亦恐同行踏人影。村中花事几年阔，天涯画笔何人骋。饱听奚生致通素，也似梅花绝孤颖。秋云棱厉日争力，阁雨坚凝土交迸。凄然置我铁桥上，皎月正压飞瀑顶。想当邃古无人处，有此幽光贯骨冷。似恐仙人太寒瘦，转怜春女媚桃杏。双桨绿波横水渡，一抹朱霞暮山景。终嫌多丽工世情，不如独行抱深省。题诗寄远慰海角，怀人骤雨响天井。是时秋气动泽国，凉风西湖皱千顷。樵夫未归花里屋，先役吟魂度梅岭。奚生应感露下衫，独棹湖阴返荷艇。
题客居壁
作者：黎简
朝代：清
体裁：七言绝句

庭东桂树冻槎枒，月态风情迸客花。风月四更天万里，压襟横落一枝斜。
题客舍壁
作者：黎简
朝代：清
体裁：七言律诗

昨夜今朝有微雨，竹梢桐叶语西风。天清似水孤云远，屋古先秋四壁空。今我病来如跛鳖，昔谁归去剩寒虫。菊花气候梅花近，回首荒村岁又终。
题寄
作者：黎简
朝代：清
体裁：五言律诗

万树绿围花，百花香绕家。叶稀草阁出，江急布帆斜。昨梦愁时入，残机病里赊。女儿清课熟，斋日供新茶。
题寄何上舍璧书勒竹村居
作者：黎简
朝代：清
体裁：古风

门前碧玉江，墙角苍玉山。终年足烟雨，以媚君凭栏。君心喜文藻，山水对壶餐。诗品复精严，妙得一字难。昔者兴夜至，棹下东南湾。秋村吠厖高，哀激山石寒。家家见江月，月堕茅檐端。拍枕江响湿，积叶山声干。虚堂灯火深，客瘦诗珊珊。而君发秀句，幽泉鸣石兰。此事昨日耳，半世驹隙间。君年自长我，我已得衰颜。顷者春雨晴，我病君倘闲。扁舟并行田，一叩樵者关。樵者花间窗，窥见东海峦。娟娟大乌峰，花拥烟中鬟。
题寄封川彭明府翥
作者：黎简
朝代：清
体裁：七言律诗

云外牂牁怀好音，美人千里大江深。岭梅西去花为县，嘉树南来橘满林。社日俗称春酒寿，醉乡壤接古藤阴。贤侯颓卧儿童笑，笑煞风花压绣襟。
题山水册赠叶耘菊·其一
作者：黎简
朝代：清
体裁：七言绝句

千顷云沙一抹烟，野亭秋色括山川。何当便向清江岸，结构依山傍石泉。
题山水册赠叶耘菊·其二
作者：黎简
朝代：清
体裁：古风

烟重山如醉，树老亭欲秋。诗人骨珊珊，不畏境太幽。
题山水册赠谢云隐·其一
作者：黎简
朝代：清
体裁：七言绝句

幽人正午睡初觉，十亩绿荷风水清。梦时却度此江水，飞入广州城内城。
题山水册赠谢云隐·其三
作者：黎简
朝代：清
体裁：七言绝句

四百峰中瑶石台，沧溟东尽是蓬莱。云山云海从荒了，黄葛青藤何日来。
题山水册赠谢云隐·其二
作者：黎简
朝代：清
体裁：七言绝句

一度花时廿度风，朱亭紫槛一时空。惟有攀枝耐风力，年年骄恣烧天红。
题山水册赠谢云隐·其五
作者：黎简
朝代：清
体裁：七言绝句

采罢菖蒲怅不言，未能同醉正阳天。林泉何处留醒眼，白浪青鼍看竞船。
题山水册赠谢云隐·其六
作者：黎简
朝代：清
体裁：七言绝句

一入病城几两月，故山云水梦魂边。昨宵饱作听泉梦，梦醒耳风犹泠然。
题山水册赠谢云隐·其四
作者：黎简
朝代：清
体裁：七言绝句

丛苇风时暮照黄，江波萧瑟逼人凉。岩前若个衣仍赭，河水无梁鬓易苍。
题山水册赠颜菊湖·其一
作者：黎简
朝代：清
体裁：七言绝句

翡翠珊瑚作一堆，银泥为障玉为台。青衿墨缘何方客，莫是天悭穷秀才。
题山水册赠颜菊湖·其七
作者：黎简
朝代：清
体裁：七言绝句

石似方巾竹似榈，画来争品是倪迂。不知燥墨并枯笔，误认云林山泽癯。
题山水册赠颜菊湖·其三
作者：黎简
朝代：清
体裁：七言绝句

不负溪山有此琴，溪山亦自有元音。请君默坐一千载，不使弹琴人有心。
题山水册赠颜菊湖·其九
作者：黎简
朝代：清
体裁：七言绝句

波寒石瘦霜满林，钓罢忽惊红紫深。作画偶然作没骨，作人久矣成无心。
题山水册赠颜菊湖·其二
作者：黎简
朝代：清
体裁：七言绝句

天各佳山与水村，花时吟步坐云根。清光一道田塍水，自抱阴坡背日喧。
题山水册赠颜菊湖·其五
作者：黎简
朝代：清
体裁：七言绝句

杨柳沉沉风榭凉，菰芦脉脉水花香。佳人空谷青萝带，徙倚相思烟水长。
题山水册赠颜菊湖·其八
作者：黎简
朝代：清
体裁：七言绝句

二樵山人水乡住，钓舟一舣沙边树。江天漠漠芦苇长，身在烟波不知处。
题山水册赠颜菊湖·其六
作者：黎简
朝代：清
体裁：七言绝句

竹石萧疏无点尘，湖光山气见清真。画成恐有倪高士，不肯出来知畏人。
题山水册赠颜菊湖·其四
作者：黎简
朝代：清
体裁：七言绝句

恐是空山面壁人，身赘溪山琴赘身。前生与尔为琴友，呼不回头方子春。
题山水四屏·其一
作者：黎简
朝代：清
体裁：五言绝句

桥边绿水斜，春井隔云霞。隐处谁云浅，千峰共一家。
题山水画赠草亭
作者：黎简
朝代：清
体裁：七言绝句

病后诗心澹亦秋，阔于烟海静如鸥。依稀昨梦芙蓉岸，晚拗霜花上小楼。
题山水立轴赠橘园居士
作者：黎简
朝代：清
体裁：七言绝句

水浅山光天欲秋，风鸣疏叶入边愁。故人对语心同寂，又得浮生半日幽。
题弼唐村外石泉
作者：黎简
朝代：清
体裁：古风

莽莽视阔野，淙淙隐鸣玉。璺此数升水，斗窳几尺谷。物以希致贵，逾时不盈掬。担夫日两甔，即以果其腹。不易烹乳茶，况得湔垢服。山小一源弱，地庶万有俗。旁有野客过，见此怆欲哭。嗟汝本澄莹，多扰则取浊。吾家东樵下，曾不以濯足。
题恽寿平枯木竹石尺幅
作者：黎简
朝代：清
体裁：七言绝句

南田高逸出精严，不着王翚一笔甜。石角林腰两竿竹，江天都与晚风尖。
题恽正叔松鼠啮笋图
作者：黎简
朝代：清
体裁：古风

恽生慈竹林，下有啮笋鼠。得勿感所见，正士受横侮。牙响得寒脆，眼炯兼黠怒。我书薄滋味，汝莫作乾脯。吾惟怪此君，何乃不自苦。
题扇画松芝图
作者：黎简
朝代：清
体裁：七言绝句

一节松枝一握芝，写来聊以疗吾饥。休将画饼轻相笑，此是樵夫入道时。
题扇面秋风小亭图赠温遂之
作者：黎简
朝代：清
体裁：七言绝句

樵夫老去笔颓唐，林木云山腕力荒。便写秋风小亭晚，病身仍觉不胜凉。
题扇面诗
作者：黎简
朝代：清
体裁：古风

桃花红，李花白，两峰清风如送客。此来不是米家船，袖中拟买玲珑石。海岳仙人遗像在，仙姿潇洒如亲炙。脱似当时无此来，含洭那得留题迹。
题扇面长堤落日图赠袁升甫
作者：黎简
朝代：清
体裁：七言绝句

落日长堤客步迟，秋山逶迤插江湄。依稀置我西淋外，隔道田塍夕照时。
题扬帆破浪图
作者：黎简
朝代：清
体裁：七言绝句

冉冉西风起皱蓝，芦花萧瑟照秋潭。水光一道随船尾，问此谁家得意帆。
题拟云林小景图赠谢倬士
作者：黎简
朝代：清
体裁：七言绝句

乔柯脩竹萧疏笔，我觉云林懒应酬。自喜樵夫未为懒，远山添出小芦洲。
题拟石涛山水图
作者：黎简
朝代：清
体裁：七言绝句

云移碧落尽青山，昼静清凉溪国间。此欲胜情宜领略，幽人潇洒寄沧湾。
题挹秀堂图赠醴泉
作者：黎简
朝代：清
体裁：六言诗

庋堂远吞山光，构亭平挹江濑。不知身入画中，但觉思超尘外。
题故人李处士乾之一篑山房
作者：黎简
朝代：清
体裁：五言律诗

老树落夏叶，悲风哀后人。花酸再来眼，书委古时尘。高士生无辱，清门今厌贫。惟留曲池月，卅载照交亲。
题春山图赠德常
作者：黎简
朝代：清
体裁：七言绝句

春雨初晴山色妍，山村林麓碧含烟。草堂有客眠刚起，香鼎瓶花对古篇。
题春溪读书图赠仰斋
作者：黎简
朝代：清
体裁：七言绝句

樵子花村有敝庐，门前春水长芙蕖。今年事事忙樵子，□□明年此读书。
题晓雪寻梅图赠品亭
作者：黎简
朝代：清
体裁：七言绝句

昨夜吾忘襆被温，晓来积雪耀寒昏。高人亦有心头事，要访梅花何处村。
题梅花道人墨竹
作者：黎简
朝代：清
体裁：古风

梅翁写生竹，神力静为主。深窗抱幽梦，何物作风雨。起来写秋声，秋声在何许。惨澹云雾里，摵摵战可数。譬其取笔法，斜雨打粉堵。气满铁钩锁，墨铸金刚杵。月中写秋影，恐画犬作虎。客居无片绿，但有藓满庑。对兹怀江天，归来我篱坞。
题正夫独立图
作者：黎简
朝代：清
体裁：七言律诗

伤离感逝岁频频，独立何时不怆神。踽踽残山剩水晚，遥遥过去未来人。君心岂免千秋想，我辈还同一聚尘。身外已空诸所有，空中聊赘苦吟身。
题水村风雨图
作者：黎简
朝代：清
体裁：七言绝句

水村风雨夜迢迢，海似云飞云海漂。谁见小楼灯火读，山翁清极转无聊。
题江乡春色图赠谢云隐·其一
作者：黎简
朝代：清
体裁：七言绝句

草草还乡漫五旬，南天无雪暖宜人。濛濛江树连天绿，争得残年作早春。
题江乡春色图赠谢云隐·其三
作者：黎简
朝代：清
体裁：七言绝句

蜿蜒江面绕青松，松断山连见客篷。舟行泥煞江村景，绛树烟光贯白虹。
题江乡春色图赠谢云隐·其二
作者：黎简
朝代：清
体裁：七言绝句

天明呼饭上江船，风软蒲帆正晓悬。容与看山三十里，水村初得见炊烟。
题江天秋意图赠良玉·其一
作者：黎简
朝代：清
体裁：七言绝句

何处溪山有静缘，卧□倪老意翛然。秋山淡到如秋水，不觉樵夫画是禅。
题江天秋意图赠良玉·其三
作者：黎简
朝代：清
体裁：七言绝句

不矜一字得风流，论画论诗到顶头。此意何人最参得，倪迂前者李营丘。
题江天秋意图赠良玉·其二
作者：黎简
朝代：清
体裁：七言绝句

笔下应无一点尘，便操陈调入生新。寻常蹊径矜奇笔，画了高低窃古人。
题江村候渡图
作者：黎简
朝代：清
体裁：七言绝句

石笋干天万竹修，远江平漫绿于油。就中颇似花村外，西对横江古渡头。
题没骨山水画赠芥园
作者：黎简
朝代：清
体裁：七言绝句

自爱今年病得閒，扁舟随往复随还。赤花锦野深秋色，写入青春没骨山。
题深山幽境图赠谢云隐
作者：黎简
朝代：清
体裁：七言绝句

不殊长被丘壑出，樵夫夜半风生笔。书成呵欠上床眠，梦踏飞云叫初日。
题溪山秋色图赠香谷
作者：黎简
朝代：清
体裁：七言绝句

扁舟归去百花村，黄叶丹枫深闭门。更爱天然金碧画，山青云白绚斜暄。
题溪桥秋兴图赠璞园老人
作者：黎简
朝代：清
体裁：七言绝句

为写溪山幽兴真，秋思付与葛怀民。不能高蹈倪高士，不学当时不写人。
题画
作者：黎简
朝代：清
体裁：古风

沉沉绿杨重欲滴，娟娟黄鸟急如织。高楼初日不刺人，小玉围屏入山色。山光骀宕无着处，为与春眉染轻碧。山中那得艳阳怨，佳人世外谁相识。罨罨春寒动修竹，翠袖静于垂带直。潇湘流水楚山晚，洞庭无波落日赤。天边水尽大横出，云耶沙耶切空白。恐是北渚到苍梧，灵雨飘风忽阴黑。二妃不来古色冻，老狨临江叫魂魄。不写飞仙与奇士，弱女春心邈寥寂。我不知樵生何眼意，作此春愁赠古迹。能令一切有情者，茫然三日闷寝食。
题画·其一
作者：黎简
朝代：清
体裁：七言绝句

两道春洲隔水青，桃花万树日冥冥。红衫碧草绿波底，上有浴鸥双白翎。
题画·其二
作者：黎简
朝代：清
体裁：七言绝句

春天似墨水如镜，惊禽乱于空叶飘。约略山川一千里，拳挛低盖过村桥。
题画寄别陈秀才旸谷
作者：黎简
朝代：清
体裁：七言律诗

老木孤亭千里秋，犹闻樵响出山幽。于中澹入非非想，此外看应眇眇愁。几得忘言木犀院，一时听雨杏花楼。东门别浦春波急，忍为销魂漫不流。
题画扇
作者：黎简
朝代：清
体裁：七言绝句

昨夜江村黄叶飞，二樵居士出门归。要与江山助秋色，赤藤滇杖茜红衣。
题画秋亭夕照
作者：黎简
朝代：清
体裁：古风

秋亭受夕照，乔木老不双。苍蒹致精恬，数笔风满江。昨梦脩竹下，斜篱辟南窗。自觉境过幽，爱此吠月厖。
题画赠彭明府
作者：黎简
朝代：清
体裁：七言绝句

我已清斋过一年，空蒙心绪一緺烟。秋山淡到如秋水，不觉樵夫画也禅。
题疏林茅舍小幅·其一
作者：黎简
朝代：清
体裁：七言绝句

我结斯亭老树头，时移吟步此荒丘。自惭老大诗真率，愧甚抱山之折流。
题疏林茅舍小幅·其三
作者：黎简
朝代：清
体裁：七言绝句

近年书画两疏慵，诗似香山画一峰。自觉秋寒入山骨，更禁萧爽有寒松。
题疏林茅舍小幅·其二
作者：黎简
朝代：清
体裁：七言绝句

山气高寒已半秋，病来不甚出溪头。空亭怪底无人管，不为西风亦过幽。
题石床
作者：黎简
朝代：清
体裁：五言律诗

书展风翻尽，杯空雨过留。兰泉四角转，花月曲篱秋。故宅悲桐下，佳人拂石头。归魂爱吟弄，新得此林丘。
题秋山疏林图
作者：黎简
朝代：清
体裁：七言绝句

平生雅爱云林子，能写江南雨后山。我亦秋深閒点染，疏林落叶有无间。
题秋林山色图·其一
作者：黎简
朝代：清
体裁：七言绝句

老木幽亭夕照间，简民归去水云閒。秋心远远几无着，□□寥天一抹山。
题秋林山色图·其三
作者：黎简
朝代：清
体裁：七言绝句

秋来病起苦耽吟，欲遣诸空證道心。自笑经年不□笔，十分迂处似云林。
题秋林山色图·其二
作者：黎简
朝代：清
体裁：七言绝句

樵夫病后道心和，意与西风淡不过。剩水剩山似无墨，才人一笔已嫌多。
题秋陇骑牛图
作者：黎简
朝代：清
体裁：七言绝句

水风葭渚碧如油，远远平田万顷秋。好须卖却龙泉剑，归买田家稳步牛。
题窗
作者：黎简
朝代：清
体裁：五言绝句

幽人似晚菊，迟暮守寒芳。混俗同衣食，冥心宅吉祥。
题竹石图赠鸣高
作者：黎简
朝代：清
体裁：七言绝句

我自三年客不归，故园风景想依稀。今秋料理前时径，竹露兰风静掩扉。
题绢本山水四屏·其一
作者：黎简
朝代：清
体裁：五言绝句

山深不见云，空濛但云气。万嶂夕阳时，寺钟敲湿翠。
题绢本山水四屏·其二
作者：黎简
朝代：清
体裁：七言绝句

秋云如絮搅天飞，绛树黄花更夕晖。谁与山川助秋色，赤藤滇杖茜红衣。
题自作山水册 其一 题溪山春晓图
作者：黎简
朝代：清
体裁：古风

杨柳如烟山似黛，遥有楼台出云外。应许楼头绝世人，红袖青春媚晴霭。老渔结此数尺寮，独自举罾当早潮。那知少妇艳阳怨，陌上绿云春梦遥。
题自作山水册 其七 题蜀江图
作者：黎简
朝代：清
体裁：古风

侧出山崔隤，对此岸平衍。一夷与一险，帆从此中转。岂惟尽地道，人道亦可见。何必蜀道难，难易平等践。当年杜工部，轻身凌绝栈。心魂托魑魅，皮肉皱冰霰。策杖何人斯，愿识少陵面。江涛汹涌来，中有鼋鼍战。如马驾舟航，古人已惊眩。画师颜色间，惨与石状变。
题自作山水册 其三 题山村风雨图
作者：黎简
朝代：清
体裁：七言绝句

樵生家近鱼塘海，词客春耕狗髀沙。自戴烟蓑江上去，河豚春暖食芦芽。
题自作山水册 其九 题碧桐清署图
作者：黎简
朝代：清
体裁：五言律诗

夕岚生远岫，落日有馀清。苍藓桐阴合，碧云庭下明。野人倚杖立，高柳听蝉鸣。秋意袭絺袂，何知尘满缨。
题自作山水册 其二 题云山钓艇图
作者：黎简
朝代：清
体裁：古风

滃滃云外峰，寂寂溪上钓。还为宰官身，洞知静者妙。何必不朱衣，胡为脱纱帽。居然得大隐，烟波到廊庙。达哉梅道人，仕隐合冥照。奇哉戴钱唐，乃受外道诮。樵夫戏为此，倘亦有人笑。
题自作山水册 其五 题江天览胜图
作者：黎简
朝代：清
体裁：七言绝句

何人楼阁据崔嵬，有客从容把臂来。浩荡海天无尽处，几重山外是蓬莱。
题自作山水册 其八 题松山高逸图
作者：黎简
朝代：清
体裁：古风

山深本无暑，六月犹袷衣。山人亦清寒，山木交凉晖。两松送风雨，泉响相助之。玄谭藐姑仙，拂尘冰雪飞。况资老庄妙，一卷陶谢诗。何时七洞天，与尔相攀追。
题自作山水册 其十 题山城吟望图
作者：黎简
朝代：清
体裁：七言绝句

碧城青障两嵯峨，亦足资君此放歌。吟到暮天生爽籁，飒然霜气散青螺。
题自作山水册 其十七 题冰壑古春图
作者：黎简
朝代：清
体裁：古风

溪山正严寂，散我岁寒志。老树千点花，泄我古春閟。风檐展书读，字句有香气。奚奴不畏冷，前村买酒至。开尊饮天和，颓然村花醉。醉中得何好，亦复淡无味。无味乃玄酒，谁与论此事。
题自作山水册 其十二 题秋林古调图
作者：黎简
朝代：清
体裁：七言绝句

太白山人幽涧泉，千秋惟有醉翁弦。滁州亭破无人迹，只付寒淙落叶边。
题自作山水册 其十五 题秋山平远图
作者：黎简
朝代：清
体裁：古风

倪迂致高洁，下笔多秋山。江南平远景，千里咫尺间。山残水亦剩，骨重神自寒。神存于富贵，乃得通画禅。我欲师其人，夐绝不可攀。恐有元规尘，随风来笔端。寄言含毫客，清浊无相浑。
题自作山水册 其十六 题夕照秋林图
作者：黎简
朝代：清
体裁：五言律诗

樵夫喜独往，幽处自行吟。吟苦与谁和，暮蝉声转清。一行乌桕外，千里夕阳明。写此溪山梦，知予畸者情。
题自作山水册·其六
作者：黎简
朝代：清
体裁：七言绝句

一拳苍石气森严，几个青山刺骨尖。便使割愁真割得，片硎新发剑锋铦。
题自作山水册·其十一
作者：黎简
朝代：清
体裁：七言绝句

何人曳杖此行行，下俯苍茫一气横。颇忆昆崙关外路，揖青楼背古邕城。
题自作山水册·其十三
作者：黎简
朝代：清
体裁：五言绝句

流水古潺湲，空林夕照寒。自然成雅调，琴亦不须弹。
题自作山水册·其十四
作者：黎简
朝代：清
体裁：五言绝句

弹亦忘何曲，古人知此心。长歌招隐士，山水有清音。
题自作山水册·其四
作者：黎简
朝代：清
体裁：七言绝句

大乌冈顶气芸芸，散作江城一县云。黤黯柴门深处里，不知何处是徵君。
题芙蓉湾图
作者：黎简
朝代：清
体裁：七言绝句

我在花村药烟阁，可于溪畔种芙蓉。秋风白露江乡晚，花发船头水落红。
题花缺露春山图赠陈旸谷
作者：黎简
朝代：清
体裁：七言绝句

听雨楼空病客閒，偶然潇洒出林峦。小亭侧畔疏疏竹，可当花梢看远山。
题苏其詹教子图小影
作者：黎简
朝代：清
体裁：古风

叶落窗牖明，我病月入床。低头床前地，见君庭外光。遥知草堂灯，不及一墀水。年老心切儿，秋老鹤警子。秋村万家梦，今夕秋最冷。隐隐藻荇波，风襟漾云影。又知堂上书，不忧生蠹鱼。桐老春在孙，凤老声在雏。君我十年长，我衰君健好。吾子胜教时，我亦汝今老。君学首心德，我从文艺科。他时易子教，名与身孰多。与君古人期，多少不足计。苏黎比世亲，门户不可替。
题苏博士南窗二首·其一
作者：黎简
朝代：清
体裁：七言律诗

云月往来交映遮，雨疏如密杂繁花。犬鸡声里三更柝，天海光中几点鸦。诗境深深窥见命，病身昔昔卧忘家。秋风不要莼千里，且住浓蒸七月瓜。
题苏博士南窗二首·其二
作者：黎简
朝代：清
体裁：七言律诗

五月西山吹笛时，廿年回首不能吹。风花过眼空皮骨，哀乐无心屏竹丝。摩诘诗中三亩宅，刘侯画里两男儿。许君十载干微禄，七十归休老学师。
题设色山水图
作者：黎简
朝代：清
体裁：古风

二樵居士天与闲，终岁弄笔镌云岚。江村薄暮动紫翠，波上远山如乱帆。雾汀烟渚百之折，时放扁舟深出没。江心夜半万丈天，世外胸中一轮月。平冈如切陡壁红，得无裴迪随诘翁。波澜翻覆入衣带，溟渤摇漾招天风。长堤行吟者谁子，夕露沾衣影寒水。意中似唤山上人，晼晚林光可归矣。
题赠温誉斯画诗
作者：黎简
朝代：清
体裁：古风

佛滘花村仙洞里，万树虬松照溪水。花间樵客出门归，舟背西淋入村里。就中端坐深红衣，恐是还乡二樵子。故园飘飘尚为客，昔时较远今近耳。以兹别日计行路，今昔远近齐一理。北风昨夜翻江波，夏衣冬客将奈何。只应别后小园竹，风叶萧萧添数科。
题雨后江云图赠文长
作者：黎简
朝代：清
体裁：古风

雨后江云抱山脚，山翠濛濛渐空廓。野人巾服出江郊，东风吹衣觉微薄。樵夫画兴今日作，村花覆檐坐磅礴。自从前夕雨霪霪，日睡楼头情太恶。吾家阿咸好奇性，好山好水如好药。一剂林泉起沈痼，病与痴叔同丘壑。睡馀磨墨写此纸，子子孙孙勿轻薄。
题靖节集
作者：黎简
朝代：清
体裁：古风

陶公素恬淡，何必晚逾达。先生号淹通，不厌所诣拙。即事无愧辞，语梦得真实。而使天地内，在眼无滞物。一命亦出宰，五斗非屈节。嫌于六十年，赘此八十日。相代忘日夜，岂贵书甲乙。一篇桃花源，天游接庄列。
题驿垣
作者：黎简
朝代：清
体裁：五言律诗

落日马嘶远，此行谁可亲。孤栖蛮仆劣，饥饿野蔬真。古戍啄独鸟，终途无一人。题诗与来者，留取泪沾巾。
题鼎湖飞泉岩图赠廷瑞
作者：黎简
朝代：清
体裁：七言绝句

半山台上补山亭，峭壁飞泉似建瓴。截断红尘溪一曲，画图烟雨泻帘屏。
题鼎湖龙湫
作者：黎简
朝代：清
体裁：古风

清潭敛秋姿，万象碧转静。连山赴东海，气若千虎猛。小挽西顾势，一石亦不肯。飞泉袅天来，白虹结长绠。曳之入深黑，乃帖耳引颈。至今千丈底，狰狞靡遗影。乖龙眠查牙，触拨辄怒警。一噀集风雨，半月羃云景。还如古甃缝，蚯蚓缩莎井。致祭吏自怯，疲县民多眚。洪河向身捲，白日搜疟冷。赫然若天威，咫尺临尔顶。知尔方寸内，有疚不敢省。于民暵暍久，有愿不敢请。神灵愤其位，激水使横骋。昔时祷雨亭，冲石如断梗。牲彘忍慵懦，出入得深迥。号令惟苍苍，时若听天秉。
风
作者：黎简
朝代：清
体裁：五言律诗

凉风起西极，吹立八溟山。汹涌秋心苦，云涛不得闲。吹台鹰睨日，紫塞马临关。是地真萧瑟，凄然到梦间。
风劲拗我墙头竹
作者：黎简
朝代：清
体裁：五言律诗

本以孤难立，非关绝地高。可怜青眼内，相望白云劳。爱我同乌屋，终朝损凤毛。溪门绿波影，花月夜萧骚。
风夜
作者：黎简
朝代：清
体裁：五言律诗

一夜东风急，飞花人不知。闭门春自去，啼月鸟生疑。残檠梦频断，破衾寒可支。明朝钓香水，桃浪皱莼丝。
风夜
作者：黎简
朝代：清
体裁：五言律诗

竹影春灯乱，春江涌夜寒。卧闻禽湿缩，梦入雨汗漫。窗纸裂明水，村花翻暗澜。三旬晴十日，五日贱躯安。
风夜寄友
作者：黎简
朝代：清
体裁：七言律诗

风起暮村喧暮鸦，深无人处有飞花。花判去住从波力，梦苦浮沉验鬓华。虚壁寸灯摇薜荔，秋江长雨忆蒹葭。人间五月君珍重，也莫羊裘付典家。
风歇
作者：黎简
朝代：清
体裁：五言律诗

夜中风已歇，剩得片云翔。月午悬鸦影，城寒定水光。人归五更梦，花碎一村霜。早晚乡帆急，烦君送客装。
风色一首
作者：黎简
朝代：清
体裁：五言律诗

早起秋气住，始知风色殊。露晞朝景弱，雨后湿云枯。昨梦莽千里，初愁接大湖。劳生一何似，鸿雁尔长途。
风起
作者：黎简
朝代：清
体裁：五言律诗

风起同云黑，潮生下国凉。水村如泛海，南雪仅为霜。鸟聚行人少，桥高立影长。敝裘惭野老，馀布木棉装。
风雨夜二绝句·其一
作者：黎简
朝代：清
体裁：五言绝句

无边半夜雨，万树一声风。草自梦中绿，花沈云里红。
风雨夜二绝句·其二
作者：黎简
朝代：清
体裁：五言绝句

村收四更雨，云落一声钟。有窗容落月，无地受鸣蛩。
风雨夜坐至旦三首·其一
作者：黎简
朝代：清
体裁：五言律诗

风雨夜堂清，幽人共影行。遥知对溪屋，深见隔花檠。鼠作循墙走，蛙如入瓮鸣。添衣识寒意，林密复潮平。
风雨夜坐至旦三首·其三
作者：黎简
朝代：清
体裁：五言律诗

残月云角堕，一星林表青。川原百蛮静，空水九渊渟。旦气平生在，天倪方寸冥。春台上皞皞，吉日照亭亭。
风雨夜坐至旦三首·其二
作者：黎简
朝代：清
体裁：五言律诗

寒气动无旁，吟思远益荒。冥冥送春了，浥浥间花香。鬓发从心短，江湖去日长。幽蛩逼人甚，天性汝悲凉。
风雨夜寄许周生
作者：黎简
朝代：清
体裁：七言律诗

多君冥举托孤鸿，而我卑栖喻二虫。蛾子绸缪槐国雨，鶢居蹭蹬鲁门风。复吟复饮芙蓉渚，伤别伤春辟历桐。应与罗敷和赵瑟，高楼西北日南东。
飞燕词
作者：黎简
朝代：清
体裁：七言绝句

燕子风中急渡河，柳枝翻覆变春波。柔条捉得难禁得，下见江鸥奈尔何。
飞龙滩
作者：黎简
朝代：清
体裁：古风

舟下青山根，乱石忽横截。发橹飞渡江，急若物下跌。耳闻人吆号，目送山倏忽。森狞滩心石，日色炙顽铁。失手过迟速，拄架不得脱。或昂首握吭，或翘尾若歠。或中砥若担，负重舟两折。或为马脱缰，或为蚌缠鹬。彼落时数厄，予上日屡歇。两舷声绝天，百指手濯血。北风吹枯山，忽觉冬景热。日落出丛石，始见茅屋列。结构依崩崖，山市静不聒。㩧杙去岸远，庶与虎豹绝。惊魂命蛮酒，襟色照露月。
食芹戏作
作者：黎简
朝代：清
体裁：七言律诗

城中十月芹可菹，白抽银蒜截肪腴。新年压艇叫村落，老节入鼎垂髯胡。一钱合抱喜溪女，中岁脱牙惭腐儒。唤儿踏餐识此味，朝食日出东南隅。
食荔同啸泉作四首得寒字韵·其一
作者：黎简
朝代：清
体裁：五言律诗

日须三百颗，君是荔枝仙。渴病天生独，畸名尔已传。异时谭旧雨，三月未鸣蝉。逝者尝新去，攀枝廿许年。
食荔同啸泉作四首得寒字韵·其三
作者：黎简
朝代：清
体裁：五言律诗

南食足道气，泠泠仙者餐。中边惟见蜜，内外已成丹。他日圆甜梦，新州乞冷官。不须愁肺热，先已饮冰寒。
食荔同啸泉作四首得寒字韵·其二
作者：黎简
朝代：清
体裁：五言律诗

廿年吾见汝，念迨荔枝时。对此匆匆物，相看拂拂丝。甘心宜大嚼，酸齿或攒眉。花外凉飔远，行云照朵颐。
食荔同啸泉作四首得寒字韵·其四
作者：黎简
朝代：清
体裁：五言律诗

披香红满襟，坐拥落花深。饱食能终日，论诗且沁心。何人早买夏，归鸟暮空林。口腹兼存殁，悲欢自昔今。
饮酒四章
作者：黎简
朝代：清
体裁：四言诗

顾彼庭树，生意有馀。欣欣无言，我怀与俱。春蔬满畦，照人素裾。性静思动，遂命我壶。（一章）悠悠其雨，故人不来。檐花垂户，窥我春杯。稚子牵肘，不知而猜。笑与一盏，膝前自颓。（二章）马卿始贫，亦媚其妇。予拉荆妻，薄与饮酒。言笑自佳，不觉其久。何为若斯，互慰勤苦。（三章）青青者葵，言茂我园。我剪尔叶，无伤尔根。人物得所，我与汝安。我不弃汝，贵贱情存。（四章）
饮酒赠周大令
作者：黎简
朝代：清
体裁：五言律诗

一官贫更达，万里酒同倾。旧俗遗歌泣，深杯有死生。瘴销秋减药，岁歉梦归耕。四十非高卧，苍生待尔□。
饯夏篇
作者：黎简
朝代：清
体裁：古风

西堂梦断如离人，只有诗句留青春。南风吹烟静江水，入地凉天山影新。去年林水饮避暑，一幅川云送风雨。犹怜凄暖含情态，却叹凫鹥无处所。今日我来逾昔期，今年人各乐新知。清溪老树见瘢叶，落日蝉风吹鬓丝。花边葵扇高云远，竹下山杯空露滋。花竹翛翛暮色动，云露皎皎寒光弄。人间宋玉绝代愁，秋满荒心浩无梦。
饯春
作者：黎简
朝代：清
体裁：五言律诗

春老得春晴，春风自不平。花翻知有泪，柳重讵胜情。几日遥伤别，殊天真远行。兰台本愁绝，何独赋秋清。
首夏见芙蓉花
作者：黎简
朝代：清
体裁：七言律诗

芙蓉花叶两轻明，青紫葱昽碧水冥。倚杖露光沾袖冻，过桥吟影入溪停。夷犹南浦春波后，髣髴秋风卯酒醒。翠盖青翰越人有，为君时有棹歌听。
首春乡里诸子过众香亭与之论诗漫成赠之
作者：黎简
朝代：清
体裁：七言律诗

三十六旬病在床，病兴年破得韶光。春阴重觉茸茸湿，花气寒收芴芴香。言有荣华争草木，老颓风格倒衣裳。鳜鱼白鸟江天在，拉尔烟波远放狂。
香山别方应复刘善翱还佛山为挈家归村庄之计
作者：黎简
朝代：清
体裁：七言律诗

琴德新堂遣秋疟，药烟小阁忆秋风。初当七月深云露，已破三年别竹桐。谢病君能谅司马，寄家人渐识梁鸿。花村仙馆芙蓉晚，倘问花船有路通。
香山县斋杂诗·其一
作者：黎简
朝代：清
体裁：七言绝句

万瓦青阴敛夕曛，满城风雨七山云。不知城外天低海，浪白山青两不分。
香山县斋杂诗·其三
作者：黎简
朝代：清
体裁：七言绝句

贤令幽寻挟嘉客，不曾称病似相如。郎官车骑云填道，中有渊明软足舆。
香山县斋杂诗·其二
作者：黎简
朝代：清
体裁：七言绝句

只听槐声是雨声，古墙灯晕暗寒生。今年坐得愁霖惯，树杪星光忽报晴。
香山县斋杂诗·其五
作者：黎简
朝代：清
体裁：七言绝句

向晚风棉叶似雷，沈山雨脚揭江来。不愁客爨无烟火，吹折当门两股槐。
香山县斋杂诗·其六
作者：黎简
朝代：清
体裁：七言绝句

逾月应须句有神，蒙头归梦故池春。西峰五月哉生月，六木棉梢一岸巾。
香山县斋杂诗·其四
作者：黎简
朝代：清
体裁：七言绝句

后园丛木小峥嵘，八面云峦趁此亭。西日东流相背急，对人无语晚山青。
香山县斋赠汪竹东
作者：黎简
朝代：清
体裁：七言律诗

水光浮地邑多寒，海气低沉城里山。下国朝昏易云雨，东墙幽怨伺烟鬟。河沙界内吾求食，五百峰头汝共还。不尔两樵开亦得，空堂猿叫落孱颜。
香山县衙后山置酒小亭亭后有宋时陈君墓
作者：黎简
朝代：清
体裁：古风

山头有坟古陈公，几番老死坟头榕。榕树何年有栖鹤，飞渡沧江认城郭。西山木棉千丈阴，东影气合江流深。人间落照辞今日，筵上新知同古心。北来千山勒海口，欲化波涛向东走。惟兹七阜犄角雄，倔强似掣天吴肘。中阜之坟几时有，孤城万室犹坟后。后人思我今日醉，前事酬君一杯酒。君不见坟前城下江滔滔，日夕急去增海涛。海水直下三山高，神仙不来来亦劳。秦桥古血死灰色，琼田草黄生野蒿。
香山暇日与诸公登衙内小山晚眺
作者：黎简
朝代：清
体裁：七言律诗

周遭万室山光里，又送诸山入海光。帆影似鸦投草树，人烟如雾失青苍。登临我邑犹兹邑，昨梦还乡却异乡。已去家书风便否，老年怀抱易悲伤。
香月山房梅花歌寄梁秀才韶后
作者：黎简
朝代：清
体裁：古风

石壁琉瓈莹古铁，南方古来无此雪。冷眩忽生银海花，香光凝作瑶天月。香月山房吾所名，他山之月固不胜。以香烘月眼无障，似梦漫天人有情。西山月斜万瓦脊，非雾非烟有谁识。我正云帆张夜色，郁郁芊芊望乡国。抱廓松云宛转寒，浮天海气峥嵘白。知君半岭结明水，见我孤舟比仙客。春城诗人醇酒中，香酽自醉清泠风。通幽之梦莫须有，闲情之赋将无同。嗅之作食灌毛发，抟之不得元虚空。洛城破屋玉川子，诗品喧嚣少真理。便诩乘云朝紫清，不过有月耀秾李。樵夫爱花入骨髓，去年十月忧至此。细验南枝渐北枝，滥得春头到月尾。春寒勒花众香亭，如行且止歌缓声。既开亦谢景迟暮，别绪远愁春窅冥。想君草色晚池碧，花落山空石气青。
骤雨
作者：黎简
朝代：清
体裁：七言律诗

骤雨飘风急作秋，繁云残照忽当楼。凉苏病肺终成怯，淡得诗心不可收。白雁初来玄鸟去，丹枫明夹碧江流。年年宋玉登临地，水绕山环是别愁。
骤雨篇
作者：黎简
朝代：清
体裁：古风

炎天石尤起西北，忽到东南波面黑。西樵破碎下九江，片片飞涛有山色。江皋亭子立骨格，编茅吹起轩两翼。有似黄鹄负大力，忽然断散收不得。插沙饮海万矢直，要与雨势争相射。万家村瓦一霹雳，雨点星明重如石。仰视嵯峨大铁围，太山急作鸿毛掷。我从静中视吹息，帽檐载风身倒侧。寥天一角蛟龙气，断虹千丈玄黄迹。沧江返照扶桑枝，烂银堆里三山碧。
高峰隘
作者：黎简
朝代：清
体裁：五言律诗

高峰双壁路，一线袅悬空。马竭嘶云表，人来出石中。田青四月雨，天黑八蛮风。莫自悲行役，春天搅断蓬。
高松
作者：黎简
朝代：清
体裁：五言律诗

高松掩山密，寸碧见枝疏。到地日云阔，浮空雷雨虚。古尘成陆后，寒色渡江馀。南郭时闻籁，天人共一庐。
高树
作者：黎简
朝代：清
体裁：五言律诗

日短北风劲，广衢鸣落黄。城头出高树，天半得残阳。气入沧波大，阴先塔影长。尔材南服命，孤绝任苍苍。
鱼塘海
作者：黎简
朝代：清
体裁：七言律诗

空蒙山影互云汀，一涨湖光十里青。尺半鱼游故乡水，上头风打断根萍。花飞芦荻寒兼月，露下芙蓉夜见星。忆是信舟携酒处，远天横玉叫秋溟。
鱼塘海棹歌词·其一
作者：黎简
朝代：清
体裁：七言绝句

鱼塘海阔估船多，两岸平田田外河。东南风起浪如马，西北风来君奈何。
鱼塘海棹歌词·其三
作者：黎简
朝代：清
体裁：七言绝句

东南云净月团圆，水枝花头光满船。横江独树嫁渔女，打鼓和歌来雁田。
鱼塘海棹歌词·其二
作者：黎简
朝代：清
体裁：七言绝句

小姑三两尚无郎，网得鲥鱼尺半长。海上人稀好归去，去时风雨大乌冈。
鲍青海致曹素功墨二枚二首·其一
作者：黎简
朝代：清
体裁：古风

墨手代有传，曹氏时下冠。方甄虽精奇，卅载无两见。窗明碧天豁，水软玄冰泮。深青入春峰，沉深贮天汉。亭亭白云静，晕晕黑雨散。䃘甲切玉古，凝脂割云嫩。相需畏相触，若可劘我砚。万象浮坚光，五岳隐方寸。
鲍青海致曹素功墨二枚二首·其二
作者：黎简
朝代：清
体裁：古风

二墨销厥一，小失而大在。遥于百年后，山川发精采。存亦渐蚕食，食既坐可待。夫岂无汝替，尘簏将百琲。诸姬避专房，无乃等女醢。心力并汝尽，好色生后悔。吾当学汝祖，兼爱憎好解。袖手且封箧，知止两不殆。
鸡鸣
作者：黎简
朝代：清
体裁：五言律诗

四壁动寒气，语阑鸡续鸣。万家何处梦，孤火曙星明。夜远愁眠短，心危大海惊。数番思起舞，瑟缩布衾轻。
鸡鸣
作者：黎简
朝代：清
体裁：五言律诗

深巷复深花，鸡鸣阿那家。松明歇吠蛤，蓑响散饥鸦。出作仆诚苦，少安吾有涯。春星碧无角，淡淡敛光华。
鸡鸣·其一
作者：黎简
朝代：清
体裁：七言绝句

独警村鸡已五年，四更潮月静江天。香山水阔鸡鸣早，不到泉台人独眠。
鸡鸣·其三
作者：黎简
朝代：清
体裁：七言绝句

扫瓦高槐夜百惊，雨中海内十年情。鸡声远远滩声近，杂与孤篷风雨声。
鸡鸣·其二
作者：黎简
朝代：清
体裁：七言绝句

花村生物岁荒馀，祝祝雌鸡始引雏。未趁子潮喧曙枕，老人残梦满江湖。
鸡鸣出步作
作者：黎简
朝代：清
体裁：七言律诗

蛤吠水田残月明，阔中凉白静中声。门开花落人早出，灯转鸟飞鸡亦鸣。诗在故乡闻好语，学于中岁切深耕。海东兀兀云千丈，更与东风晓雨成。
鸡鸣行
作者：黎简
朝代：清
体裁：古风

雄鸡膊膊屋角鸣，东方熠熠大星明。万物不劳天下静，征夫独起怀远程。征夫一身无弟兄，长路无穷穷一生。可怜客子不解怨，怨在妇人机上声。君不见朝云随风自奄忽，从离故山无归日。
鸥鹭
作者：黎简
朝代：清
体裁：五言律诗

衣裳存道气，鸥鹭共春矶。为答行人揖，回惊狎友飞。地偏疏接待，水定即来归。懒出几忘汝，吾真静者机。
鸮羹
作者：黎简
朝代：清
体裁：七言律诗

倦乞医门草木灵，聊依掌故试鸮羹。残形见首神明恐，旦气萌心日夜生。达观笑论哀鵩赋，恶阴听射训狐声。连朝羃羃南风雾，招得虞人击柝行。
鹧鸪天·题画
作者：黎简
朝代：清
体裁：词

秋色苍苍更夕晖。初看红叶落渔矶。野崖寂历何人过，烟渚空濛有雁飞。风景好，不如归。秋江回屈路如之。江乡吟咏多佳句，藤杖芒鞋荷叶衣。
黄淑亭佛山相过三绝句·其一
作者：黎简
朝代：清
体裁：七言绝句

一帆烟雨满船花，还过花村野老家。腻碧如油白蘋水，门前随意得鱼虾。
黄淑亭佛山相过三绝句·其三
作者：黎简
朝代：清
体裁：七言绝句

秋官坊里我比邻，四度春风几故新。旧雨苔深车马迹，可无人说赁舂人。
黄淑亭佛山相过三绝句·其二
作者：黎简
朝代：清
体裁：七言绝句

忧患安身托六经，压船烟海道山青。樵夫昨梦搜奇字，到尔巢书天放亭。
黄虚舟吕隐岚约早春相过
作者：黎简
朝代：清
体裁：五言律诗

旧酒瓮储酷，新春腊有梅。碧山小雨过，红树一帆来。日冷万松岭，波明九眼台。蹇谁此留汝，劳我径频开。
黄龙观寻陈琴知不得
作者：黎简
朝代：清
体裁：古风

杳彼无名人，避人有人存。孰令穷至此，乃竟成尔尊。自云长生乐，而与长灭伦。琴知不归山，将为适谁门。拥书死人间，无处容尔魂。昔日腰下剑，苍龙倘防身。山中有魑魅，畏尔不敢瞋。去去吾汝辞，千秋阙斯人。
鼓涌滩
作者：黎简
朝代：清

舟人轻风波，至此惨不语。脉脉奔长江，畏色自太古。上舟钝若石，下舟猛于弩。盘涡入地叫，声过十里许。北风吹木叶，神气栖破宇。孤猿鸣空山，漠漠日色苦。西江三百滩，是已一二数。昔睹李尚书，凿径济行旅。惨淡石见血，无乃蛟龙怒。惜哉水不尺，劳深力无补。我生固习坎，何如此深阻。危襟坐如夷，洞然见肝腑。
鼓腹诗
作者：黎简
朝代：清
体裁：古风

米价一年上，陡于半月落。垂首九死人，相视一错愕。不敢开口笑，回想失声哭。语尔勿复哭，命在苦亦足。饥后难为饱，腹薄且啖粥。强起扶杖看，南潦知西熟。报道米船至，一日三百六。又见早稻田，一穗两岐谷。皇心挟天慈，日月气清淑。永为太平民，相诫以俭蓄。考终尔寿命，赎返尔骨肉。小儒能作歌，听者同受福。
齐书
作者：黎简
朝代：清
体裁：五言律诗

贫士储书籍，颇如公子荆。病躯多客旅，还似马长卿。懒已题签乱，劳于运甓轻。未须惭北阮，犹与暴南荣。
齿落
作者：黎简
朝代：清
体裁：七言律诗

不求大嚼朵吾颐，诸苦深尝乐远离。渐渐不容如瓠落，嗛嗛之食学牛呞。幸无白发安慈母，慧有青睛与小儿。齿汝弃吾吾弃汝，苍苍天阔片云迟。
龙潭
作者：黎简
朝代：清
体裁：古风

苍厓趋云颓，深地夹壁出。不知太古雨，乃在化人室。悬河三千丈，晴昊冷白日。一落直不动，二岳势已溢。隐雷入地肺，伏溜迸石骨。当心卧长桥，炯眼界古铁。寻流十馀里，复见跑泉窟。初如真珠帘，倒卷上五尺。中央竞钟鼓，馀隙走瑟瑟。陵临俯层颠，磓石探其穴。堂然下虚鸣，叩钵响旋辍。潭潭黑凛人，冽冽寒竖发。虽无含沙蜮，恐动乖龙蛰。勿持青铜盂，学摆苍鹰血。涧下五色石，偃压不可拔。浅波漾鳞甲，赤脚踏其脊。潜虬两篆盘，舒鸟一亭翼。坐指峰顶流，万里去不息。昔与梁信陵，欲就此卜宅。未能偕妻孥，尚待长松柏。凄凉八年后，斯人就窀穸。山川不待人，吾欲罪鬼伯。写影不巾冠，须发得朴拙。予生遂孤往，十年事当毕。斯人永千秋，突兀动高壁。
龙门滩
作者：黎简
朝代：清
体裁：古风

西江几千里，有力使倒流。狞石张厥角，直欲砺我舟。竹缆如枯藤，袅袅山上头。失势倘一落，万钧亦浮沤。浔州两江水，其北导柳州。上逼铜鼓滩，下握相思洲。龙门在其中，神物居其幽。往往一夕泊，晓不辨马牛。龙堂洞壑夜。猺天云雨秋。繄予屡经历，不为风波愁。肃然慎前途，毋为二人忧。
龙门滩
作者：黎简
朝代：清

西江几千里，有力使倒流。狞石张厥角，直欲砺我舟。竹缆如枯藤，袅袅山上头。失势傥一落，万钧亦浮沤。浔州两江水，其北导柳州。上逼铜鼓滩，下握相思洲。龙门在其中，神物居其幽。往往一夕泊，晓不辨马牛。龙堂洞壑夜，猺天云雨秋。系予屡经历，不为风波愁。肃然慎前途，毋为二人忧。
七夕作
作者：黎鶱
朝代：清

灯掩香云坠宝花，龙膏照影月笼纱。尊前便是明河路，一访支机又岁华。
怀罗浮山人
作者：默可
朝代：清

我昔五岭南，曾见岩居客。松风四壁寒，萝烟满衣碧。厨中所有者，清泉与白石。自云四十年，山外无履迹。
挽张之洞联
作者：齐令辰
朝代：清
体裁：联

从来世变出讹言，大事更糊涂，翻恨老臣排众议；一念至诚忧国是，九原犹愤懑，且付他人享太平。
挽张之洞联
作者：齐令辰
朝代：清
体裁：联

当彼元黄杂乱之秋，浩气敌千万人，独立不惧强哉矫；自有新旧喧呶诸说，阅世再数十载，博学反约思我公。
东郊迎春
作者：齐体物
朝代：清

物候临烟岛，年华处处同。灵旗迎帝子，璆佩响春风。淑气归青柳，馀寒付朔鸿。况逢晴此日，相庆卜年丰。春自蓂阶发，趋跄鹓鹭行。明堂居左个，青玉祀勾芒。耒耜先民力，羲和驭日长。微臣天万里，何以颂陶唐。衰草含生意，郊原气自新。愿教青帝力，俾我有年春。不侈污邪望，惟祈雷雨匀。大田幸多稼，宁止乐吾民。
东郊迎春·其一
作者：齐体物
朝代：清

物候临烟岛，年华处处同。灵旗迎帝子，璆佩响春风。淑气归青柳，馀寒付朔鸿。况逢晴此日，相庆卜年丰。
东郊迎春·其三
作者：齐体物
朝代：清

衰草含生意，郊原气自新。愿教青帝力，俾我有年春。不侈污邪望，惟祈雷雨匀。大田幸多稼，宁止乐吾民。
东郊迎春·其二
作者：齐体物
朝代：清

春自蓂阶发，趋跄鹓鹭行。明堂居左个，青玉祀勾芒。耒耜先民力，羲和驭日长。微臣天万里，何以颂陶唐。
台湾八景
作者：齐体物
朝代：清

十里平铺练，孤城落照边。帆争云里鸟，人坐画中船。浪撼鱼龙宅，盂悬上下天。远沙渔火起，点点聚寒烟。
台湾八景
作者：齐体物
朝代：清

台因观海搆，远水绿于萝。浩渺心俱阔，澄清志若何。只疑天是小，更觉地无多。白雉梯航路，于今尚不波。
台湾八景
作者：齐体物
朝代：清

宪府亭临海，风涛秋有声。当杯须百斛，危坐亦三更。动地疑何决，掀天似岳倾。夜吟共宾客，不浅武昌情。
台湾八景
作者：齐体物
朝代：清

明霞散天末，灼灼浓于绮。试吟谢朓诗，分明拟得似。远看孤屿间，疑自赤城起。何当遇刘郎，与之同徙倚。
台湾八景
作者：齐体物
朝代：清

渺渺烟波外，渔灯出远沙。如何天海畔，亦自有人家。落影常骇鳄，当门不聚鸦。望中疏更密，知是屋参差。
台湾八景
作者：齐体物
朝代：清

蛮岛亦飞雪，玲玲彻玉壶。经年寒不已，见月影俱无。积素疑瑶圃，高空似画图。惟于炎海外，方觉此山孤。
台湾八景
作者：齐体物
朝代：清

高岛看朝旭，天鸡未发声。却将身万里，常起自三更。宇宙尚曚昧，扶桑已极明。得为沧海客，先见日华生。
台湾八景
作者：齐体物
朝代：清

鹿耳雄天堑，寒潮拍拍来。激涛翻白马，匝岸走春雷。候月知宵涨，看波感后催。谁能慕宗悫，万里驾风回。
台湾杂咏
作者：齐体物
朝代：清

疑是羲皇上古民，野花长见四时春。儿孙满眼无年岁，头白方知属老人。春盘绿玉荐西瓜，未腊先看柳长芽。地尽日南天气早，梅花才放见荷花。纪叟中山浪得名，何如蛮酒拨醅清。宁知一醉牢愁解，几费香腮酿得成。药溪流水碧差差，不拟天寒出浴迟。卒岁无衣双赤膊，负暄岩下曝孙儿。酿蜜波罗摘露香，倾来椰酒白于浆。相逢岐路无他赠，手捧槟榔劝客尝。生年十五鬓鬖鬖，招得儿夫意所甘。岂但俗情偏爱女，草中都不长宜男。燕婉相期奏口琴，宫商谐处结同心。虽然不辨求凰曲，也有泠泠太古音。露浓滋得麦苗肥，草长还忧豆叶稀。心忆儿夫桑柘下，日斜相望荷锄归。傀儡番居傀儡深，岂知尧舜在当今。含哺鼓腹松篁下，盛治无由格野心。巢楼穴处傍岩阿，薜荔为衣带女萝。要向众中誇侠长，只论谁最杀人多。
台湾杂咏·其一
作者：齐体物
朝代：清

疑是羲皇上古民，野花长见四时春。儿孙满眼无年岁，头白方知属老人。
台湾杂咏·其七
作者：齐体物
朝代：清

燕婉相期奏口琴，宫商谐处结同心。虽然不辨求凰曲，也有泠泠太古音。
台湾杂咏·其三
作者：齐体物
朝代：清

纪叟中山浪得名，何如蛮酒拨醅清。宁知一醉牢愁解，几费香腮酿得成。
台湾杂咏·其九
作者：齐体物
朝代：清

傀儡番居傀儡深，岂知尧舜在当今。含哺鼓腹松篁下，盛治无由格野心。
台湾杂咏·其二
作者：齐体物
朝代：清
体裁：诗

春盘绿玉荐西瓜，未腊先看柳长芽。地尽日南天气早，梅花才放见荷花。
台湾杂咏·其五
作者：齐体物
朝代：清

酿蜜波罗摘露香，倾来椰酒白于浆。相逢岐路无他赠，手捧槟榔劝客尝。
台湾杂咏·其八
作者：齐体物
朝代：清

露浓滋得麦苗肥，草长还忧豆叶稀。心忆儿夫桑柘下，日斜相望荷锄归。
台湾杂咏·其六
作者：齐体物
朝代：清

生年十五鬓鬖鬖，招得儿夫意所甘。岂但俗情偏爱女，草中都不长宜男。
台湾杂咏·其十
作者：齐体物
朝代：清

巢楼穴处傍岩阿，薜荔为衣带女萝。要向众中誇侠长，只论谁最杀人多。
台湾杂咏·其四
作者：齐体物
朝代：清

药溪流水碧差差，不拟天寒出浴迟。卒岁无衣双赤膊，负暄岩下曝孙儿。
喜雨
作者：齐体物
朝代：清

隐隐西郊外，屯云渐彻天。欲为民望岁，正喜雨归田。乐且从人后，忧宜自我先。试看阡陌上，禾黍已芃然。
海会寺
作者：齐体物
朝代：清

冷月横斜吊子规，当年黄幄尔徒为。梁尘尚逐梵音起，幡影犹疑舞袖垂。风雨有时闻响屧，草花何用长胭脂。是空是色浑閒事，只合登临不合悲。
澎湖屿
作者：齐体物
朝代：清

海外遥闻一岛孤，好风经宿到澎湖。蛏含玉舌名西子，蚌吸冰轮养绿珠。荡漾金波浮玳瑁，连环铁网出珊瑚。登临试问沧桑客，犹有田横义士无。
番妇
作者：齐体物
朝代：清

社里朝朝出，同群担负行。野花头插满，黑齿草涂成。赛胜缠红锦，新妆挂白珩。鹿脂荼抹惯，欲与麝兰争。
祷雨
作者：齐体物
朝代：清

虽惭抚字拙，忧国愿年丰。苦魃方思雨，瞻云忽见虹。几家堪食玉，此日更无风。斋沐桑林下，惟祈格上穹。
竹溪寺
作者：齐体物
朝代：清

梵宫偏得占名山，屼作蛮州第一观。涧引远泉穿竹响，鹤期朝磬候僧餐。夜深佛火摇鲛室，雨里槟榔缀法坛。不是许珣多爱寺，须知司马是閒官。
赤嵌城
作者：齐体物
朝代：清

特立巍巍控太清，烟霞都自脚根生。羞为白发蛮官长，亲上红毛赤嵌城。日月过天疑见碍，鱼龙骇影尽潜惊。何堪望断他乡目，沧海茫茫故国情。
山阴
作者：齐召南
朝代：清

镜中看竹树，人地总神仙。白玉长堤路，乌篷小画船。有山多抱墅，无水不连天。朝暮分南北，风犹感昔贤。
新昌道中
作者：齐召南
朝代：清

窈窕溪山画不如，行游况值雁来初。霜前陇色开茅屋，烟外春声度笋舆。竹笕引泉分雪灌，麦畦梯壁带云锄。刘门道是刘郎宅，风物真疑汉代余。赤城犹在碧峰南，晓雾浑疑梦里探。难得天鸡呼海日，但看风竹写空潭。烟霞枕席人千古，钟鼓晨昏佛一龛。应笑邮亭迎过客，劳劳来去几停骖。
新昌道中·其一
作者：齐召南
朝代：清

窈窕溪山画不如，行游况值雁来初。霜前陇色开茅屋，烟外春声度笋舆。竹笕引泉分雪灌，麦畦梯壁带云锄。刘门道是刘郎宅，风物真疑汉代余。
新昌道中·其二
作者：齐召南
朝代：清

赤城犹在碧峰南，晓雾浑疑梦里探。难得天鸡呼海日，但看风竹写空潭。烟霞枕席人千古，钟鼓晨昏佛一龛。应笑邮亭迎过客，劳劳来去几停骖。
春日山行
作者：齐召南
朝代：清

木杪开青涧，岩跟出绮村。梯田高接屋，碓水曲侵门。芝草蟠云叶，松花涨雨痕。若将渔棹入，宁异武陵源。石势趋丹壑，钟声隐翠微。穿云篱笋直，带露药苗肥。香麝游樵径，春锄立钓矶。正看农务急，闲客亦来稀。
春日山行·其一
作者：齐召南
朝代：清

木杪开青涧，岩跟出绮村。梯田高接屋，碓水曲侵门。芝草蟠云叶，松花涨雨痕。若将渔棹入，宁异武陵源。
春日山行·其二
作者：齐召南
朝代：清

石势趋丹壑，钟声隐翠微。穿云篱笋直，带露药苗肥。香麝游樵径，春锄立钓矶。正看农务急，闲客亦来稀。
松吹书堂歌为杭堇浦赋
作者：齐召南
朝代：清

大松拔地千丈强，怪松偃蹇如人长。老松根干半化石，乔松鬐鬣蛟龙翔。稚松尚是百年物，千株万株环草堂。黛云影翻白日黑，朱夏气转清秋凉。刁刁调调天风作，一片灵籁腾空苍。昆仑鸾应嶰谷凤，凌虚流响非笙簧。沨容节奏本噫气，元和鼓荡成文章。太古之雷无霹雳，黄钟之管含初阳。轩于洞庭张广乐，牙来海上愁混茫。风琴恍忽变清操，总合《大雅》殊淫伤。草堂主人天下士，撑胸拄腹经与史。礌砢共笑和长舆，爽健端如李元礼。眼中那有桃李颜，门前洗尽筝琶耳。日就松阴闲徙倚，读破万卷读未已。砍节然膏五夜过，取枝作筹千遍记。著述自足豪古今，况占西湖好山水。每听谡谡独欣然，客来惊问何为尔。兴公贞白性所喜，得意忘言堪举似。三四年来幽兴隔，长安僦屋嚣近市。徒寄梦寤游故园，梦回又逐鸡鸣起。八砖影候花厅趋，万壑声閒图画里。手持素纸索我歌，为我研墨拂尘几。我披图画几徘徊，我家老屋傍琼台。碧海霞映赤城晓，芙蓉花插青天开。国清十里锁烟雾，石梁三树凌崔嵬。此皆自昔纪仙佛，汉柏唐槐行辈推。鳞甲之而森搏攫，羽毛整顿舞毰毸。毕宏张璪画不到，色兼紫翠凝锦苔。饱闻《咸濩》廿余载，对此还作家山猜。家山潇洒无点埃，日日车马胡为哉。蟹眼铛熟茗一杯，君思武林我天台。
济宁南池杜工部新祠诗为沈椒园同年作
作者：齐召南
朝代：清

太白酒楼何砐硪，槛前坐见千樯过。南池故是少陵迹，可怜野水环陂陀。记我年前步池上，正逢泥滑愁双靴。东岳之云幂列岫，城隅沟洫成黄河。高槐疏柳半临水，人家户外联艑舸。今年十月重到此，忽觉胜概清罗罗。池堤既类彩虹偃，池水亦似青铜磨。幡幡老树杂新树，叶虽落尽留枝柯。三间瓦屋照寒日，门榜高揭字擘窠。问谁为此祀工部，座斫山骨陈象牺，守祠老人说颠末。昔岁使者来仁和，东阳裔孙癖好古，南池百度停骖騧。叹息杜公旧游地，无人构屋理则那。捐金诛茅辟荒秽，架木筑土成槃薖。高斋西蜀非一处，此添东郡新行窝。伐石刻诗置两壁，俾传久远期无他。维时落成值孟夏，花叶旖旎纷芰荷。瑶觞进拜巫屡舞，蒲牢殷地应灵鼍。仿佛郑公出小队，林间络驿鸣珠珂。风湍水槛映冠盖，一州人士来奔波。共诧草堂得壮观，竟与酒楼齐嶪峨。瘦容骨立尚戴笠，无乃饭颗还讥呵。我知沈侯有深意，非为閒眺蠲烦苛。《风》《骚》以降作者众，大海讵计蚌与螺。有唐独见两夫子，光焰万丈争义娥。囊括百家奋巨笔，俯视余子真幺么。况论忠爱出肺腑，诗仙又逊诗王多。流离浑忘身冻饿，但愁海宇森干戈。万间广夏岂虚语，得志应起生民疴。篇篇立意追《大雅》，不止逸藻媲汨罗。稷契心期合俎豆，便私所好原非阿。精神千载倘记忆，应招太白同吟哦。当时嗜酒今得地，官河酒旆驰轻艖。岱山迢迢拱户牖，朝霞朗对朱颜酡。堪笑主簿附享祀，姓许名字知谁何。沈侯沈侯好文黑，眼见醉草《迎神歌》。他年有客考古迹，定抚碑刻千摩挲。
潞河秋风行送万三葆青归宜兴
作者：齐召南
朝代：清

潞河一夜吹秋风，岸沙飞走旋转蓬。蒲帆百尺挂大舸，我友万子归江东。万子江东何所住，云占林泉最幽处。荆溪一灯明玻璃，影写铜官万行树。正趁橙黄橘绿时，鲈鱼入脍伴莼丝。初脱朝衫理游棹，秋来何地不相宜。但惜声名满天下，一时史笔推班马。竟将著作老名山，握别人人泪盈把。万子胸中故浩然，早看富贵等云烟。诸公叹息何为者，我自乡园乐静便。家藏邺架高连屋，自来三径留松菊。尚书清德好诒谋，爱坐林边课耕读。古称有子万事足，佳儿况是连城玉。即今十岁吟凤凰，馆阁耆儒多刮目。此日携儿向潞河，一船明月照诗多。归去荆溪如见忆，莫忘尺素来京国。
绕门山
作者：齐召南
朝代：清

畴谓天工奇，人巧亦不让。君看绕门山，峭壁列屏嶂。厥初本赔嵝，斫出生面创。采伐穷日夜，骨立神愈旺。危崖高天欹，侧厂层云傍。山腹藏堂皇，外郛兀相向。彭觥斧凿声，数里因风飏。响应连四山，万和随一倡。盘旋螺文中，含胡振罂盎。俄惊大声起，雷硠剧雄壮。丁丁远可闻，砰訇近偏忘。小桥递弯环，舟行过其上。依稀彭蠡口，窾坎鸣巨浪。金奏在窟室，人面朝青嶂。峡束神禹开，池护吴王葬。梁欐想石城，剪刀移雁荡。屈曲绕垣墙，莓苔添色相。新痕冰雪侔，旧痕图画伉。风日所薰蒸，霖雨几涤荡。遂令受采质，丹黄写万状。老松冠其巅，华盖郁在望。下有竹千竿，森森立兵仗。村居皆石层，老幼总良匠。自古仰衣食，山故无尽藏。造遍越中庐，埋遍越中圹。道路乐平坦，绰楔睹高亢。朘削岂有涯，胜概弥难量。安知百年余，不作吼山样。顾语同舟客，斯游亦云畅。美酒既以沽，手杯且莫放。
花朝值春分节慎斋先生招同金琢章相钱勉耘本诚张国华鹏翀三前辈胡云持天游一济川会汾两同年及令弟晴川礼部士随集承露堂次南华韵
作者：齐召南
朝代：清

半春橐笔走东华，时典朝衣付酒家。折简忽烦前辈字，插瓶初见数枝花。谈深玉局翻仙谱，渴想金茎试露芽。应为主人吹律暖，玳帘开处燕飞斜。芳樽端不负花朝，共有心情望古遥。元解千言挥麈尾，新诗几束比牛腰。自缘春事思江阁，因画名山问石桥。布袜青鞋行料理，剪镫重与话清宵。
花朝值春分节慎斋先生招同金琢章相钱勉耘本诚张国华鹏翀三前辈胡云持天游一济川会汾两同年及令弟晴川礼部士随集承露堂次南华韵·其一
作者：齐召南
朝代：清

半春橐笔走东华，时典朝衣付酒家。折简忽烦前辈字，插瓶初见数枝花。谈深玉局翻仙谱，渴想金茎试露芽。应为主人吹律暖，玳帘开处燕飞斜。
花朝值春分节慎斋先生招同金琢章相钱勉耘本诚张国华鹏翀三前辈胡云持天游一济川会汾两同年及令弟晴川礼部士随集承露堂次南华韵·其二
作者：齐召南
朝代：清

芳樽端不负花朝，共有心情望古遥。元解千言挥麈尾，新诗几束比牛腰。自缘春事思江阁，因画名山问石桥。布袜青鞋行料理，剪镫重与话清宵。
金鳌山集
作者：齐召南
朝代：清

鳌山临水一青螺，避寇曾传玉趾过。牡蛎滩回春后雨，飞龙纛映夕阳多。此时万乘唯航海，何日三军更渡河。野寺仙题诗句在，侍臣谁赋式微歌。
除夕前一夜斋宿起居注馆燃烛校书有述
作者：齐召南
朝代：清

度岁犹多斗粟储，双清心迹称斋居。来分禄阁青藜火，细照琼函绿字书。泼水寒衾经雪后，如雷春爆定更初。何人此夕还开卷，积习平生笑未除。
题画用康乐道路忆山中韵
作者：齐召南
朝代：清

绣壁溅群瀑，合飞势渐缓。水口回层峦，峭削如岸断。茅茨四五家，篱落曲以款。幽人此间住，好风涤烦懑。桃源理或然，奥区事非诞。绕径柳毵毵，依墙枣纂纂。接筒引流长，叠石架桥短。孤亭当翠微，脩竹森千笴。远岫霭微岚，鸣禽乐暄暖。飘飘携琴客，巾屦亦閒散。问渠胡不弹，清音胜丝管。
十二月十七日大雪舟次戴埠不能入山用东坡聚星堂雪诗韵效禁体
作者：齐学裘
朝代：清

插天群木无片叶，冬雪未消春又雪。农夫望岁喜可知，独客坐舱愁欲绝。野梅著花凌清寒，涧水出山多曲折。水村清晓冻雀喧，山径模糊人迹灭。急欲入山车不行，转拟还家风又掣。孤舟底事破寂寥，烘暖砚池冰散缬。作诗消閟真良策，扫雪烹茶胜金屑。料无好友来相寻，可惜良晨去如瞥。新句喜从枕上吟，旧愁懒向梦中说。同云未散天不晴，天亦何为心似铁。
读煦斋先生卜魁集
作者：齐学裘
朝代：清

老病冰霜里，君恩骨肉间。佳儿从远戍，绝塞竟生还。作赋铿金石，题诗遍海山。苍生望霖雨，未必放公间。果使身能逸，为欢岂有涯。僧煨宰相芋，僮种故侯瓜。勋业看儿辈，恬熙视帝家。著书多岁月，日日醉流霞。
读煦斋先生卜魁集·其一
作者：齐学裘
朝代：清

老病冰霜里，君恩骨肉间。佳儿从远戍，绝塞竟生还。作赋铿金石，题诗遍海山。苍生望霖雨，未必放公间。
读煦斋先生卜魁集·其二
作者：齐学裘
朝代：清

果使身能逸，为欢岂有涯。僧煨宰相芋，僮种故侯瓜。勋业看儿辈，恬熙视帝家。著书多岁月，日日醉流霞。
与述庵夜话
作者：齐彦槐
朝代：清

握手语无尽，不知星斗阑。文章悲故友，山水忆新安。母老吾何适，家贫尔亦难。荆南一杯酒，珍重话为官。
丰乐桥门联
作者：齐彦槐
朝代：清
体裁：联

水远天长，万古川原连泰渎；年丰人乐，四时风景胜滁阳。
京邸忆卿云洞作
作者：齐彦槐
朝代：清

大道径其上，大川贯其中。洞门高十丈，跨水如长虹。绝壁柏倒垂，托根自鸿濛。岂有雨露到，万古常青葱。人经乱流间，小语铿洪钟。似掌一片石，宽可百余弓。名曰仙人田，阡陌横且纵。仙人犹力耕，我辈胡独慵。田尽得井穴，烛之光熊熊。深窈不可测，或是蛟龙宫。涉险生归心，西入出从东。夕阳照湍濑，炯若金在镕。钟乳类飞禽，影动群翻风。此景别来久，追写不能工。何当饮云光，一洗尘埃胸。
关帝庙联
作者：齐彦槐
朝代：清
体裁：联

威镇雄州，野树尚含荆浦绿；神游故国，夕阳偏照蜀山红。
关帝庙联
作者：齐彦槐
朝代：清
体裁：联

志在春秋，孔圣人未见刚者；气塞天地，孟夫子所谓浩然。
周处庙联
作者：齐彦槐
朝代：清
体裁：联

朝有奸党，岂能成将帅之功，若教仗钺专征，蛟虎犹非对手敌；世无圣人，不当在弟子之列，谁信读书折节，机云曾作抗颜师。
城隍庙联
作者：齐彦槐
朝代：清
体裁：联

时雨时旸，玉女铜官皆有庆；好人好事，桥蛟山虎总无惊。
太白楼联
作者：齐彦槐
朝代：清
体裁：联

紫微九重，碧山万里；流水今日，明月前身。
太阳宫联
作者：齐彦槐
朝代：清
体裁：联

光天开糺缦之祥，雨非恒雨，旸非恒旸，二十四气成四时，群生并茂；化国衍舒长之祚，朝不废朝，夕不废夕，三百六旬有六日，庶绩咸熙。
婺源考棚联
作者：齐彦槐
朝代：清
体裁：联

渍种必苗，爇兰必香，千家茆屋书声，定有几枝大手笔；登高自下，陟遐自迩，万里蓬山云路，先从一邑小文场。
宋祥符封焦隐士墨敕
作者：齐彦槐
朝代：清

不受当时诏，何劳后世封。仙踪久已寂，帝梦适然逢。黄纸花文古，丹炉药气浓。犹嫌大夫号，唐突泰山松。
宗祠敬思堂联
作者：齐彦槐
朝代：清
体裁：联

曲礼蔽于无不敬；逸诗删以未之思。
宗祠联
作者：齐彦槐
朝代：清
体裁：联

凡今之人，不如我同姓；聿修厥德，无忝尔所生。
宗祠联
作者：齐彦槐
朝代：清
体裁：联

士恒士，农恒农，工恒工，商恒商，族少闲民，便有兴隆景象；父是父，子是子，兄是兄，弟是弟，门无乖气，方为孝友人家。
挽万启畇联
作者：齐彦槐
朝代：清
体裁：联

三尺好头衔，执简无缘，报国空怀万言疏；一家大手笔，修文有命，奉亲先赴九重泉。
挽刘嗣绾妻联
作者：齐彦槐
朝代：清
体裁：联

河汉隔双星，可是仙家好离别；梧桐飘一叶，若为词客助诗怀。
挽屠倬联
作者：齐彦槐
朝代：清
体裁：联

一病负殊恩，九派清江怀太守；十年成大觉，二分明月吊诗人。
挽潘奕隽联
作者：齐彦槐
朝代：清
体裁：联

为学为修，为恂慄，为威仪，有斐为文，九十年华，尽卫武一生之事；曰寿曰富，曰康宁，曰攸好，考终曰命，三千世界，集箕畴五福而归。
挽王凤生联
作者：齐彦槐
朝代：清
体裁：联

受宠转愁颜，历官河北淮南，济世经纶殊未展；订交从总角，重过三山二水，赏心诗句与谁论。
挽蒋因培联
作者：齐彦槐
朝代：清
体裁：联

丹青遍邓尉罗浮，绕墓植梅花，来去原从众香国；俎豆傍白公坡老，作祠倚修竹，海天还有一仙龛。
挽陈文述母联
作者：齐彦槐
朝代：清
体裁：联

丸熊助苦，封鲊资廉，有是母，乃有是子；隔幔传经，居楼授史，闻其语，今见其人。
挽陶澍联
作者：齐彦槐
朝代：清
体裁：联

以宽厚孚民望，以忠诚结主知，敬宾朋，体僚属，教育英才，二十年节钺尊严，未改书生面目；为畿辅急粮储，为东南兴水利，拯灾黎，化枭徒，恤慈孤幼，数千里帡幪荫庇，何殊菩萨心肠。
敦彝堂大祠联
作者：齐彦槐
朝代：清
体裁：联

大夫不敢祖诸侯，表海雄风，莫问遥遥华胄；途人其初本一体，敬宗收族，当思密密连枝。
敦彝堂大祠联
作者：齐彦槐
朝代：清
体裁：联

得氏营丘，溯李唐同朝二相，在野三公，下迄宋元明，代有文人光海国；卜居冲麓，看梅里排闼四山，环村一水，甲于皖歙婺，天开图画赛瀛洲。
栈道岩观米海岳吴云壑陆放翁题名
作者：齐彦槐
朝代：清

名题山石遍，两宋识三人。诗老愁无限，书家意最真。松篁蜀栈雪，烟雨楚江春。我辈登临处，他时迹总陈。
梅龙抱孙歌
作者：齐彦槐
朝代：清

江山灵气无不钟，两株夭矫梅中龙。故老相传六朝物，虬枝压倒黄山松。尾凌青霄首潜硖，翠藓苍苔作鳞甲。空江浩淼一枝横，晴昊迷离万花插。江烟江雨日氤氲，自然嘘气成香云。化作真龙飞不去，破山出火雷公焚。落角摧牙人尽惜，焦山自此无颜色。岂知根到九泉深，地老天荒枯不得。骅骝又生污血驹，龙种自与寻常殊。海风吹长头上角，江月悬来颔下珠。商柏周槐尝听说，梅龙抱孙更奇绝。左拿右攫走蛟螭，可似当年意雄杰。残冬到山蕊已含，迟我一月花初酣。梅乎梅乎故不凡，为祝焦仙弥勒好呵护，使尔千古万古魁江南。
沧浪亭联
作者：齐彦槐
朝代：清
体裁：联

四万青钱，明月清风今有价；一双白璧，诗人名将古无俦。
泰伯墓联
作者：齐彦槐
朝代：清
体裁：联

志异征诛，三让两家天下；功同开辟，一抔万古江南。
泰伯墓联
作者：齐彦槐
朝代：清
体裁：联

至德无称，三让两家天下；高山可仰，一抔万古江南。
淮上舟行
作者：齐彦槐
朝代：清

乳燕樯乌结阵飞，芦芽茭笋一时肥。家乡正作黄梅雨，客子初更白葛衣。欹枕梦随流水远，过江山似故人稀。篷窗日夕浑无事，卷起湘帘看落晖。
燕子矶
作者：齐彦槐
朝代：清

翠壁丹岩两翼开，飞翔百尺有楼台。横江一只红襟燕，六代兴亡尽见来。
白苏二公祠联
作者：齐彦槐
朝代：清
体裁：联

中有仙龛虚一室；更邀明月作三人。
读翼梅
作者：齐彦槐
朝代：清

开辟至今日，六千有余年。七十者百人，可见开辟前。自从尧舜来，圣作述者贤。寥寥四千岁，载籍如山渊。书契溯结绳，岁远不过千。此上更千岁，已逮乾坤元。盘古非一人，九州有开先。泰西与中华，纪载略傲焉。皇极经世书，凿空以言天。曰元会运世，人皆信其然。岂有数万载，渺无一事传。荒荒复冥冥，如梦如霾烟。惟有开辟初，天地相絪缊。凝之以为岳，融之以为川。人兽之胚胎，草木之根原。不知几何时，孕毓而陶甄。若自开辟后，断无万可言。吾受子江子，诵述成兹篇。四海共一海，九州复九州。日天一点内，容此大地球。中国此点中，泰山其垤丘。人于此点中，广野之蚍蜉。蜗角国蛮触，征战何时休。蛟睫巢焦冥，身家无尽谋。嘒彼天上星，大包四部洲。一星一世界，数与恒沙侔。不识一星中，还有人物不。此星距彼星，难测道里修。而强牵连之，名曰箕斗牛。又为分野说，下派燕秦周。此理恐未然，其说近谬悠。王良一仆夫，挟策青天头。世无楚灵均，更与谁咨诹。
读翼梅·其一
作者：齐彦槐
朝代：清

开辟至今日，六千有余年。七十者百人，可见开辟前。自从尧舜来，圣作述者贤。寥寥四千岁，载籍如山渊。书契溯结绳，岁远不过千。此上更千岁，已逮乾坤元。盘古非一人，九州有开先。泰西与中华，纪载略傲焉。皇极经世书，凿空以言天。曰元会运世，人皆信其然。岂有数万载，渺无一事传。荒荒复冥冥，如梦如霾烟。惟有开辟初，天地相絪缊。凝之以为岳，融之以为川。人兽之胚胎，草木之根原。不知几何时，孕毓而陶甄。若自开辟后，断无万可言。吾受子江子，诵述成兹篇。
读翼梅·其二
作者：齐彦槐
朝代：清

四海共一海，九州复九州。日天一点内，容此大地球。中国此点中，泰山其垤丘。人于此点中，广野之蚍蜉。蜗角国蛮触，征战何时休。蛟睫巢焦冥，身家无尽谋。嘒彼天上星，大包四部洲。一星一世界，数与恒沙侔。不识一星中，还有人物不。此星距彼星，难测道里修。而强牵连之，名曰箕斗牛。又为分野说，下派燕秦周。此理恐未然，其说近谬悠。王良一仆夫，挟策青天头。世无楚灵均，更与谁咨诹。
贺陶澍60寿联
作者：齐彦槐
朝代：清
体裁：联

八州都督，五柳先生，经济文章，千古心传家学远；六甲初周，一阳来复，富贵寿考，百年身受国恩长。
赠六舟上人联
作者：齐彦槐
朝代：清
体裁：联

中丞教作沧浪主；相国呼为金石僧。
赠张襄联
作者：齐彦槐
朝代：清
体裁：联

几生修到梅花骨；一代争传柳絮才。
赠张襄联
作者：齐彦槐
朝代：清
体裁：联

前身来自众香国；佳句朗如群玉山。
重过严先生祠堂
作者：齐彦槐
朝代：清

寒泷依旧送归舻，黄叶萧萧木又枯。千古州为高士有，重来山识故人无。客星自在云台没，渔火虽多钓石孤。祠畔烟萝闻我语，一竿从此老江湖。
金龙四大王庙联
作者：齐彦槐
朝代：清
体裁：联

志节慕睢阳，忧国读书，尚记金龙山在；英灵同伍相，飞刍挽粟，正须白马潮来。
风神庙联
作者：齐彦槐
朝代：清
体裁：联

龙虎忌争行，廿四番花信吹馀，致雨兴云，勿张旗鼓；豚鱼占利涉，七二候箕神簸后，飞刍挽粟，好送帆樯。
龙神庙联
作者：齐彦槐
朝代：清
体裁：联

九土足农田，但期膏不下屯，霖雨遍敷天下望；三吴称泽国，更愿流无旁滥，江河长向地中行。
挽张之洞联
作者：齐忠甲
朝代：清
体裁：联

文章华国，学问冠时，斯世有模楷，钜制同符韩吏部；柱石功高，钧衡望重，此生为设计，宣勤合拟武乡侯。
望月
作者：齐祥棣
朝代：清

今夕是何夕，当头月皎然。应知千里隔，共此十分圆。树暖鸟初觉，楼深人未眠。前身谁与证，清净悟因缘。
簪花
作者：齐祥棣
朝代：清

间拈金剪出朱栏，要拣名花髻上安。桃萼太红梨太白，选香选色称心难。
九日登紫阳山顶
作者：齐翀
朝代：清

秋光瞩明远，翘彼紫阳山。紫阳绝攀跻，巘崿云汉间。威夷蹯曲径，诘侧桧柏环。扪萝傍其隩，轮转随之湾。迢递高峰上，前后相推扳。仰瞻天尺五，平看鸟飞还。孤云浮禹阁，远霭郁仙关。下观乔木杪，商飙开芳颜。六川逶迤到，双虹扬回澜。倒影浸城雉，万户一丸圜。登临寄所思，而得开心顽。总计浮生内，能知几日闲。婆娑嗟日暮，归途兴未删。
梦中得句蝴蝶有情春入梦杜鹃无语夜开花因续成之
作者：齐翀
朝代：清

绿杨飞絮落谁家，芳草年年长碧芽。蝴蝶有情春入梦，杜鹃无语夜开花。短长续命同心缕，深浅盟言系臂纱。闲倚翠屏人独立，自薰兰佩待芳华。
清江浦晚泊
作者：齐翀
朝代：清

落日江城上，扁舟万里情。渔镫依浦暗，戍鼓隔林鸣。客梦还乡熟，离怀对酒生。芒星天四角，耿耿夜三更。
自游汀抵高泉山
作者：齐翀
朝代：清

策杖寻荒寺，清闲我辈偏。秋深溪见石，晴老树生烟。隈曲缘山涧，高低下麦田。行行日已暮，明月照前川。
送程丹谷北上
作者：齐翀
朝代：清

放怀山月几晨昏，同席云岩旧里门。入世风霜吾辈甚，论交天地布衣存。心期五载原无尽，话到千秋只自扪。君去江南谁白雪，绿芜丹苇暗消魂。
挽张之洞联
作者：齐翼
朝代：清
体裁：联

鞠躬尽瘁殆三十年，泽被生民，功在社稷；经济文章震九万里，远追韩范，近媲曾胡。
冬初将晓枕上感赋
作者：龄文
朝代：清

初回残梦远钟轻，竹影摇窗月尚明。寒埘鸡啼催曙色，遥天雁唳断秋声。半生身世馀残局，百岁光阴悟晓檠。聚散悲欢知有定，牢愁无那此中情。
赠袁枚联
作者：龙为霖
朝代：清
体裁：联

羲皇以上怀陶令；山水之间乐醉翁。
挽郭嵩焘联
作者：龙允
朝代：清
体裁：联

慈训亲承二十年，仁能济物，礼善持躬，盛德仰高风，法守永教留矩矱；彩云飞下三千界，生有令名，死无遗憾，祥光看满室，英灵定料主芙蓉。
江城子·第一体
作者：龙光
朝代：清

小舠频出禁城东。过帘栊。锦成丛。凝眸绰约，槛外涌芙蓉。无计随他流水去，愿化作，藕花风。
满江红·北固山怀古
作者：龙光
朝代：清

天堑茫茫，问今古谁能超越。想当日、孙刘遗事，真称雄绝。片石中分三尺剑，一城熔就千钧铁。笑曹家，横槊赋诗时，东南裂。吴陵树，空啼鴂。岘山脊，还流血。更千秋万岁，楼倾桥折。黄鹤峰前云已散，嘉贤祠内灯将灭。倩何人，先著祖生鞭，中流楫。
虞美人·秦淮纪事
作者：龙光
朝代：清

我来顿觉秦淮老。绿褪垂杨杪。小桥何处笛声寒。多事凉飔吹曲恼凭栏。无聊况复临桃叶。古渡横兰楫。星微月暗一登楼，又是河边莹火向西流。
挽张之洞联
作者：龙凤镳
朝代：清
体裁：联

平生最爱乐天诗，知服斋头，一品集成亲校字；小子学作泷冈表，抱冰堂上，十年情重允题碑。
中宿峡
作者：龙启瑞
朝代：清

双峡辟山门，沧江势尽吞。鸟呼黄叶下，猿去白云存。古刹余钟响，秋江落涨痕。山僧知许事，采药自朝昏。
南雄江上
作者：龙启瑞
朝代：清

远水苍茫一叶舟，乘槎真作海南游。绿橙过雨香初透，丹荔含霜晚未收。极浦蛟龙潜永夜，深山鸾鹤起高秋。南来欲问戈船事，画角西风满舵楼。
大峡关
作者：龙启瑞
朝代：清

入山天冥冥，出山风泠泠。出山入山各异熊，平原芳草长青青。千岩万壑不知数，何年琢就苍玉屏。长松百尺谁所种，一一偃盖皆龙形。深林云日含变幻，胜跃光怪藏精灵。峰头积雾书疑雨，仿佛尚带龙涎腥。石滑尚愁行旅过，径仄或恐猿猱经。道旁野藤花，历落含芳馨。老鸦衔子种岩谷，霜根蟠结余千龄。一翁卖茶貌何古，终日宴坐惟茅亭。鹤发非仙亦非隐，得毋内视存黄庭。我生日夕在尘世，劳劳轩盖何时停。他年待访赤松子，有缘无虑云岩扃。
大庾岭谒张曲江祠
作者：龙启瑞
朝代：清

东山西山云气濛，马前忽见青巃嵷。不知梅关突兀在，何许绝顶尚有人烟通。赣南诺山颜尽赭，奔走荒原乱如马。天教留此作崇墉，瘴烟隔断苍梧野。曲江相国命世英，作事能使山神惊。不然螺旋山磴二百里，啖荒万里无人行。桄榔叶密天欲雨，古寺空垣走饥鼠。一代宗臣济世心，千年祠庙荒山主。庙前梅花三百株，花时气压蛮云粗。相公风度犹想见，令人不忆孤山逋。南来奉使六千里，眼见云山几如此。攀崖缘壁不须惊，岭南风物故乡情。归时正及南枝发，待向祠堂餐玉英。
山行道中
作者：龙启瑞
朝代：清

众山郁氤氲，苍冥逼诸天。平野豁然开，下有陌与阡。人家傍山涧，绕屋飞流泉。新晴融地脉，草木增清妍。鸣鸡互相答，喔咿破朝烟。山翁昼出汲，挹露拾秋绵。顾人舆盖客，咤叹惊神仙。人生有定分，丰啬理难全。安知奔走劳，讵若安居贤。吾方私愧汝，未谋二顷田。
春日杂感
作者：龙启瑞
朝代：清

江上桃花懒不看，西风犹作早春寒。因怜鬓影临清镜，肯为莺声倚画阑。万里旌旗悲远道，十年车马忆长安。碧波芳草皆颜色，付与诗人感百端。又见高楼燕子飞，江乡离乱旧巢稀。春风绿野耕牛尽，落日荒原战马归。烂额枉矜前箸好，徒薪终与夙心违。百年未了荠盐分，老去吾将觅钓矶。北望觚棱晓梦清，风云长护旧神京。芙蓉露暖栖鸳沼，杨柳春深绕凤城。一自烽烟惊绝徼，颇闻箫管减歌声。旧游把酒论诗处，谁写红笺记姓名。
春日杂感·其一
作者：龙启瑞
朝代：清

江上桃花懒不看，西风犹作早春寒。因怜鬓影临清镜，肯为莺声倚画阑。万里旌旗悲远道，十年车马忆长安。碧波芳草皆颜色，付与诗人感百端。
春日杂感·其三
作者：龙启瑞
朝代：清

北望觚棱晓梦清，风云长护旧神京。芙蓉露暖栖鸳沼，杨柳春深绕凤城。一自烽烟惊绝徼，颇闻箫管减歌声。旧游把酒论诗处，谁写红笺记姓名。
春日杂感·其二
作者：龙启瑞
朝代：清

又见高楼燕子飞，江乡离乱旧巢稀。春风绿野耕牛尽，落日荒原战马归。烂额枉矜前箸好，徒薪终与夙心违。百年未了荠盐分，老去吾将觅钓矶。
江汉泛舟图为叶润臣阁长题
作者：龙启瑞
朝代：清

武昌官柳初飞绵，汉南春水高拍天。鸣钲伐鼓递相和，市楼歌管声喧阗。夹江城郭半隐见，沈沈万井腾炊烟。夜来月上波浪息，画艇叶叶如秋莲。红镫照我过江去，远闻黄鹤一笛来飞仙。商妇倚船弄弦索，估客买醉抛金钱。人间风月几曾见，定与吴会争新妍。壮游十载不到此，远闻一炬焦可怜。披图令我惨不乐，知子有意归无缘。忆昨金田起妖鸟，烽火远照湘漓间。一朝燎原势莫止，坐令鄂渚飞腥涎。跨江为梁岂天意，艨艟大舸遭絷牵。丛台歌舞昼寂寂，荆棘屡变桑麻田。疆场无人貔貅老，毒雾不散龟山颠。金陵东望亦如此，繁华浩劫真相连。春风汀洲花欲然，碧波芳草纷葱芊。眼前好景归不得，卧游凝涕独潸然。鲰生三宿心拳拳，亦有梓里遭时艰。何年置身图画里，一棹径刺潇湘船。
湘源纪行
作者：龙启瑞
朝代：清

古木森苍崖，飞云挂石屋。南风三日程，吹送湘水曲。诸山若屏障，秀色疑可掬。时维暮春初，晴晖散平陆。蘅芜杂荪荃，细碎纷众绿。山花如有情，时炫游子目。遥看白鸟下，径就陂塘浴。净极不容唾，况敢濯我足。当年子屈子，行吟想芳躅。至今湘水流，不共江河浊。海洋尔何山，灵源此中蓄。何当访幽胜，一就峰顶宿。
献姚石甫先生即以赠别
作者：龙启瑞
朝代：清

十载沧溟外，崎岖未尽身。人心厌骄虏，天意谅孤臣。别思千山月，归途万木春。征衣惜轻浣，知为帝京尘。未了看山愿，城西住少时。梦犹京阙恋，归为友朋迟。黄叶声中酒，苍葭阁上诗。东瀛一回首，挥涕万人知。老矣犹兹健，风尘想据鞍。艰危缘世变，摧折见才难。卧虎沧江静，冥鸿天际宽。愿公珍晚节，归路雪霜寒。
献姚石甫先生即以赠别·其一
作者：龙启瑞
朝代：清

十载沧溟外，崎岖未尽身。人心厌骄虏，天意谅孤臣。别思千山月，归途万木春。征衣惜轻浣，知为帝京尘。